Po ocenama ljudi od struke prošlogodišnja smotra bila najbolja u Srbiji\nUvek plodno teatarsko tlo\nPo ocenama ljudi od struke prošlogodišnji "Prolećni festival" bio je najbolji pozorišni festival u Srbiji, što obavezuje organizatore da održe visok nivo ovakve manifestacije.\n17. februar 2017. 14:06\nZa razliku od drugih festivala gde se biraju najbolje pozorišne predstave u sezoni, ovde se biraju predstave koje su najbolje u kalendarskoj godini. I pokazalo se, od kvalitetne selekcije do organizacije, najviše po publici, jer su sve karte bile rasprodate, a posebno upečatljiva bila je festivalska atmosfera u gradu, da Šabac zaslužuje ovakve svečanosti pozorišne magije.\n"Prolećni festival" nastao je na plodnom teatarskom tlu u Šapcu jer ovde pozorišni život traje 177 godina. Značajniji iskorak bio je povodom 175. godišnjice pozorišnog života u gradu i izvođenjem komada "Kainov ožiljak" koga je direktno prenosila RTS. Pravi pokazatelj zrelosti za jedan veliki festival bile su "Večeri Dušana Kovačevića", u jesen 2015. godine: u izuzetnoj atmosferi, prepunom gledalištu, sa stručnim simpozijumom o delu akademika Dušana Kovačevića. Jedna od osnovnih ocena je duboka ukorenjenost i povezanost dramskog dela Dušana Kovačevića sa životom i savremenošću, a posebno je to vidljivo i na filmu. Upravo je Kovačević bio idejni tvorac "Pozorišnog proleća" sa do sada nezabeleženom ekipom glumaca, reditelja i kritičara u programskom savetu.\nDa se to ostvari bila je potrebna puna podrška grada, što je retkost u Srbiji. Još tada je gradonačelnik Šapca Nebojša Zelenović istakao da kulturom branimo naš identitet, ostvarujemo našu budućnost, da pozorište oslikava sam život i daje nam mogućnost da sami prosuđujemo o najvažnijim životnim vrednostima. I grad Šabac iz budžeta izdvaja sedam odsto sredstava za kulturu, a za ovu godinu to je 217 miliona dinara. To je verovatno najveća stavka od svih lokalnih budžeta u Srbiji, i pokazuje odnos grada prema kulturi, jer poređenja radi iz republičkog budžeta izdvaja se 0,67 odsto za kulturu.\nPotreba za velikim festivalom iskazala se i zbog tradicije, jer od sedamdesetih godina pa sve do 2000. održavane su "Svečanosti LJubiša Jovanović". Bio je to jedinstven "festival glumca" za celu SFRJ, a kasnije za Srbiju, gde se nagrađivalo upravo umetničko, glumačko umeće. Ovde su glumci veoma rado dolazili, a laureati su bili, pored ostalih, LJuba Tadić, Bora Todorović, Mira Stupica, Ružica Sokić, Rade Šerbedžija... Tih dana oktobra i tih godina Šabac je bio centar pozorišne umetnosti, ceo grad živeo u tom duhu, a i glumci su na svoj način prihvatili domaćinstvo grada. Svečanosti su nosili ime po jednom od najboljih jugoslovenskih glumaca, LJubiši Jovanoviću, rođenom Šapčaninu. Odlukom nadležnih od 2000. godine pozorište, biblioteka i gimnazija nose me po gradu Šapcu. Jer, kako je obrazloženo, kulturne institucije sa tako bogatom tradicijom i značajem zaslužuju da nose ime upravo po gradu.\nBez krize publike na matičnoj sceni\nŠabačko pozorište danas pripada samom vrhu, ima pet igrajućih dana u sedmici, najmanje šest premijera, nema krize publike, a nagrade na festivalima pokazuju ozbiljne i kvalitetne domete ove institucije. Poređenja radi samo je "Perikle" u režiji Nikite Milivojevića prošle sezone osvojio 15 nagrada, i to u godini Šekspira. Takođe pokazatelj uspešnosti je da se predstave Šabačkog pozorišta igraju pred beogradskom i publikom u drugim gradovima, i da se traži karta više. Kao vodeća kulturna institucija Šabačko pozorište pokrenulo je i časopis"Kod 21", prvi respektabilan časopis za kulturu i umetnost u Šapcu posle četvrt veka. Takođe, otvorena je i galerija"Vladislav Lalicki", po čuvenom šabačkom slikari i scenografu, gde se održavaju likovne izložbe.\nKovačevića mašina u gradskom muzeju\nDušan Kovačević nikada nije prekidao veze sa Šapcem, gradom u kome je odrastao. Školovanje je nastavio u Novom Sadu i Beogradu, i ostao upamćen po diplomskoj predstavi "Maratonci trče počasni krug". Kasnije su nastale predstave koje su obeležile kulturni i pozorišni život u Srbiji:"Balkanski špijun", "Radovan treći", "Sabirni centar", "Profesionalac"... a u svetu filma značajan je njegov doprinos u osvajanju Zlatne palme za Kusturičin "Andergraund", a naravno tu je i scenario za "Ko to tamo peva", proglašen za najbolji srpski film. Svoju pisaću mašinu kojom je pisao svoje drame ali i pesme, kao i do sada objavljena sabrana dela Kovačević je poklonio Narodnom muzeju u Šapcu. Počasni je građanin Šapca, i prošle godine mu je uručen "Ključ grada" povodom "22 aprila" - Dana grada Šapca.


Radonjić: Zvezda radila sjajno, vidimo se u Evroligi! | Radio Televizija BN\nRadonjić: Zvezda radila sjajno, vidimo se u Evroligi!\nBivši trener crveno-bijelih u intervjuu za "Vice" pohvalio aktivnosti svog bivšeg kluba u "prelaznom roku". Sa posebnim emocijama razmišlja o gostovanju u Beogradu.\nKošarka 16.07.2019 | 10:51\nPoslije odbrane titule u Bundesu i tokom izbora ekipe za novu epizodu u Evroligi, trofejni crnogorski stručnjak Dejan Radonjić gostovao je na portalu "Vice Srbija" i osvrnuo se na prošlu, ali i prethodne sezone.\nDok mjesec dana odmora koristi i za rad i za susrete sa prijateljima u Crnoj Gori i Srbiji, šef struke bavarskog kluba pratio je i aktivnosti ovdašnjih klubova. Naravno, prije svega Crvene zvezde, u kojoj je ostavio dubok trag za više od četiri godine.\nTokom prošle sezone, bivši igrači i treneri Zvezde u Bajernu su aktivno pratili utakmice crveno-bijelih i nervirali se gledajući prenose na telefonima. Među zvezdašima u timu su bili Nemanja Dangubić, Stefan Jović, pomoćni trener Borko Radović, kondicioni Dragan Gačević...\n"Nisam imao vremena da pogledam mnogo utakmica. Neke sam pratio uživo, neke sam gledao u snimcima i mislim da je Zvezda ABA ligu odigrala veoma kvalitetno, konstantno i da je obezbjeđivanjem prvog mjesta napravila značajan preduslov za ostvarivanje rezultata. Iskoristila je sve svoje prednosti i osvojila ABA ligu, čime je uradila to što je bio cilj".\nBivši bek crveno-bijelih Marko Gudurić zaigrao je u prvom timu pod Radonjićevim vođstvom, a ovog ljeta će preći u Memfis.\n"Želim mu svu sreću i dobro se osjećam zato što je on napravio taj iskorak. Mislim da je napravio najbolji mogući potez odlaskom u Fenerbahče. Uostalom, te dvije godine rada sa Željkom Obradovićem dovele su do svega ovoga. Sve te stvari su posebne za mene."\nPoslije dugog perioda, Radonjić će sljedeće sezone ponovo na utakmici u Beogradu biti na suprotnoj klupi od Zvezdine.\n"Naravno da postoji ta tema, To je nešto što prije svega vidim kao prijatan momenat i osjećaj koji treba da doživim. Biće sigurno puno emocija, naravno da je tu i taj profesionalni dio, koji je takođe bitan, ali poslije dvije godine imaću priliku da prvi put izađem na parket i da prvi put igram protiv Zvezde nakon moje četiri godine i tri mjeseca u klubu. Sigurno da će biti jako prisutan taj emotivni faktor".\nNa pitanje da li bi više volio da se taj meč odigra u "Pioniru" ili u Štark areni, Radonjić odgovara da je ta tema postojala i dok je on bio Zvezdin trener.\n"Zavisi sa kog aspekta gledaš. Zavisi koji je ambijent u sali. Bilo je i u Areni utakmica koje su bile fantastične i nije ih bilo malo. Znam šta želiš da me pitaš i ta je tema bila prisutna i kada sam bio na klupi, ali i u Areni je bilo nevjerovatnih atmosfera. Ima tu dosta YouTube snimaka, koje pogledam i podsjetim se".\n"Utakmica koja ima tu posebnost bila je treća u polufinalu (ABA plej-ofa 2015. godine) protiv Partizana. Jednostavno, samo zbog činjenice da smo tom pobjedom došli u situaciju da obezbijedimo Evroligu, a istovremeno da poslije poraza nekoliko dana pre toga iznesemo svu težinu situacije koja je bila prisutna i tada i dugo, dugo godina prije toga".


Mladić nije znao za Srebrenicu! - slavicnet.com\nsrebrenica - 71210 - 30.06.2012 : Mijat Sokolac - (1)\nMladić nije znao za Srebrenicu!\nJuče, 28. juna u Minsku, Ministarstvo unutrašnjih poslova, odeljenje za strance Belorusije odobrilo je politički azil T. D., majoru francuske vojno-obaveštajne službe DRM.\nOdmah je u javnost saopšteno da je sa sobom doneo dokaze o dogadjajima u Srebrenici i o tome da je masakr nevinih ljudi organizovan od strane CIA, MI6 i francuske DRM, a preko paravojnih formacija koje su bile direktno pod njihovom kontrolom, a Vojska Republike Srpske i Ratko Mladić nad njima nije imao nikakvu kontrolu, niti bilo ko iz Glavnog Štaba VRS. U jedinici su bili profesionalni plaćenici, koji su regrutovani od strane ovih službi. Predočio je i kompletne spiskove ljudi iz te jedinice, zvane "Škorpioni", kao i pisane naredbe, koje su davane komandantu ove jedinice. Major T. D. je spreman da svedoči na suđenju Ratku Mladiću i ostalima optuženim za zločin u Srebrenici i dokaže da su pripadnici te jedinice, koja je bila pod njihovom kontrolom, CIA i MI6 ubili više od 4500 ljudi, a po njihovom naređenju i instrukcijama. Postojao je plan, ako VRS pokuša da spreči ovaj masakr, da se izvrši atentat na samog generala Mladića, čak se i navodi ime osobe, koja je bila u neposrednom Mladićevom okruženju i koja je to trebala uraditi.\nKaže da ostali poginuli, do cifre od 6000 ljudi jesu oni koji su probali pod borbom da se probiju do Muslimanske teritorije i oni jesu stradali u sukobima sa jedinicama VRS. Naser Orić i svi komandanti Armije BIH u tom delu istočne Bosne su bili pod stalnom kontrolom ovih obaveštajnih službi. Poseduje dokumenta, oko 70 Orićevih izveštaja dostavljenih operativcima DRM i uzvratnih naređenja i uputstava. Holandski bataljon koji je bio stacioniran u Srebrenici, unapred je upozoren da ništa ne preduzima, što su oni i uradili.


Čuveni producent Fil Spektor umro u zatvoru u 81. godini | Headliner\nHome»Muzika»Čuveni producent Fil Spektor umro u zatvoru u 81. godini\nHeadliner.rs / 17/01/2021 /\t0\t/\t245\nFil Spektro/Photo: wikipedia.org\nSlavni muzički producent Fil Spektor, poznat po “zvučnom zidu” i radu sa mnogim muzičkih legendama, preminuo je u 81. godini u zatvoru, gde je više od decenije bio zbog ubistva, prenose svetski mediji.\nAmerički producent i muzički autor Fil Spektor koji je svojom producentskom tehnikom Wall of Sound transformisao popularnu muziku u drugoj polovini 20. veka preminuo je od posledica kovida, prenose mediji.\nSpektor, rođen 1939. godine, smatra se jednim od najuticajnijih producenata u popularnoj muzici, a radio je sa mnogim značajnim muzičarima i zvezdama soula, rokenrola, pop muzike…\nPatio je od manične depresije, a nakon decenija bavljenja muzikom, povukao se u “polupenziju”. 2009. godine osuđen je na 19 godina zatvora zbog ubistva glumice Lane Klarkson. Ona je ubijena u njegovoj kući u Los Anđelesu, 3. februara 2003.\nTags:Fil Spektormuzički producentPhil Spectorproducentsmrtubistvozatvor\nDejv Grol: Još sanjam da sam na bini sa Nirvanom, da smo i dalje bend...\nNovi trejler za “The Mummy”… Sa Tomom Kruzom, naravno…\nFil Spektro/Photo: YouTube printscreen


Rizična intervencija osmišljena da odvoji mozak i lobanje trajala je duže od 30 sati i bila je uspežna - stanje blizankinja je stabilno, ali mogu se pojaviti komplikacije, navodi se u saopštenju Fondacije.\nOperacija, koji je počela u četvrtak u zoru, odigrala se u Kombinovanoj vojnoj bolnici u Daki, a vodio ju je 35-člani mađarski medicinski tim fondacije Akcija za bespomoćne ljude.\nFondacija je već sedam godina aktivna u Bangladeu, a proces razdvajanja blizankinja Rabeje i Rukaja počeo je 2018. godine, kada su bile stare godinu i po. Mađarski tim je u potpunosti dizajnirao i izveo operativni sistem za razdvajanje pod nazivom "Operacija sloboda".\nPrva faza bilo je endovaskularno odvajanje delova zajedničke cerebralne vene u 2018. godini, pod vodstvom dr Ištvana Hudaka, takođe u Daki. Druga faza plastične hirurgije, implantacija i postepeno širenje specijalnog sistema implanata koji prođiruje tkivo dizajniranog u Mađarskoj, odvijali su se u Budimpešti pod vođstvom dr Gergelja Patakija.\nTreća faza bila je konačno razdvajanje, pod nazivom "Operacija sloboda", koju je vodio neurohirurg dr Andraš Čokai.


EU: Među prvim sankcionisanim za sajber napade jedinica ruske obavještajne službe\nSajber napad, ilustracija\nEuropska unija uvela je prve sankcije protiv navodnih sajber napadača, ciljajući četvoricu ruskih državljana i jedinicu moskovske vojne obavještajne agencije GRU.\nNa listi sankcija EU nalaze se i dva entiteta sa sjedištem u Kini i Sjevernoj Koreji, kao i dva kineska državljana.\nRestriktivne mjere bit će nametnute za šest pojedinaca i tri subjekta "odgovornih ili uključenih u razne sajber napade", uključujući pokušaj hakovanja Organizacije za zabranu hemijskog oružja, navedeno je u izjavi Evropskog vijeća 30. jula.\nNovi dokazi o ruskim hakerskim napadima\nSankcije uključuju zabranu putovanja i zamrzavanje imovine, navodi se u saopćenju i dodaje da je osobama i entitetima EU također zabranjeno direktno ili indirektno stavljati na raspolaganje sredstva sankcionisanim osobama i organizacijama.\nCiljane organizacije uključuju Glavni centar za posebne tehnologije GRU-a, za koji je EU rekla da je odgovoran za cyber-napade "sa značajnim efektom ... i koji predstavljaju vanjsku prijetnju" bloku, državama članicama i drugim zemljama.\nMond: GRU umešana u hakerski napad Makronove kampanje\nJedan od tih napada pokrenut je u junu 2017. i „učinio je podatke nedostupnim u brojnim kompanijama u Uniji, široj Evropi i svijetu, ciljajući računare s ransomwareom i blokirajući pristup podacima, što je, između ostalih, rezultiralo značajnim ekonomskim gubicima“.\nJoš jedan sajber napad usmjeren na Ukrajinu rezultirao je isključenjem dijelova elektroenergetske mreže u zemlji tokom zime 2015. i 2016. godine.\nČetiri ruska državljana pogođena sankcijama Evropske unije su Aleksei Minin, Aleksei Morenetes, Jevgenij Serebriakov i Oleg Sotnikov.\nOptuženi su da su učestvovali u pokušaju da u aprilu 2018. godine dobiju pristup Wi-Fi mreži OPCW-a u Hagu, Holandiji, i ugroze "sigurnost mreže i trenutni istražni rad OPCW-a".\nRuski hakeri opet na meti zapadnih obaveštajnih službi\nTa agencija je istraživala napad nervnim agensom na bivšeg ruskog dvostrukog agenta Sergeja Skripalja i njegovu kćerku u Britaniji u 2018. godini, kao i navodnu upotrebu hemijskog oružja od strane sirijske vlade.\nBellingcat: Trovanje Skripalja nadgledao ruski obavještajac\nŠef EU za vanjsku politiku Josep Borrell u izjavi navodi da će blok "i dalje snažno promovisati odgovorno ponašanje u sajber prostoru i pozivati svaku zemlju da sarađuje u korist međunarodnog mira i stabilnosti, da djeluju pravno i poduzmu odgovarajuće mjere protiv aktera koji provode zlonamjerne sajber aktivnosti."\nPravni okvir za sankcije protiv sajber napada usvojen je u maju prošle godine.


Usne - BREEM\nJedan od najopularnijih tretmana u svetu je povećanje usana. Novi trendovi ali i nova estetska pravila, koja sve više zauzimaju mesto, jesu naglašavanje prirodnog volumena i vraćanje blage punoće i hidriranosti. U tu svrhu, kao najnoviji principi koji se danas primenjuju na polju estetske medicine, jesu primena inovativnih, veoma sofisticiranih hijaluronskih filera koji daju potpuno prirodnu formu i izgled.\nUsta kao jedna veoma osetljiva regija, zahtevaju dobro balansiranje tokom ovog procesa gde je najbitnije uspostaviti harmoniju izmedju gornje i donje usne. U estetskom smislu donja usna treba da je za 20-30% veća od gornje usne. Naravno, samo iskusan lekar treba da proceni i da koriguje izgled, vraćajući optimalnu proporciju.\nNove generacije dinamičnih filera, fileri koji prate prirodni mimiku i izgled, predstavljaju danas trend u svetu. Čak su i raniji konvencionalni hijaluronski fileri došli na drugo mesto. Prirodni materijali omogućavaju, osim lepog izgleda, i vraćanje biološkog kapaciteta tkivu, što dovodi do proizvodnje novog kolagena i prirodnog remodeliranja, zadržava se mladji izgled duži period. Sve ovo govori da hijaluronski fileri imaju znatno duže biološko dejstvo nego što se to u prvi mah činilo. Samo iskusan lekar odredjuje koji je filer optimalanv za željeni rezultat.\nPrimena sintetičkih materijala poput metakrila,tečnog silikona je davna prošlost, ali takodje su i zabranjeni za primenu u većem delu sveta. Trend primene ovakvih filera u siromašnijim zemljama danas se i dalje vidi, ali sa ozbiljnim posledicama na tkivo. Osim što ovi veštački materijali migriraju, slivaju se i daju nakon nekog vremena potpuno neprirodan izgled, oni se i inkapsuliraju- prave cistične promen. Ovo predstavlja veliki problem jer zahtevaju hirurško vadjenje nakon čega zaostaju fibroze i priraslice i tkivo biva trajno narušeno. Osim ovoga, na mestu primene, dovode do bržeg starenja tkiva što je u protivrečnosti sa novim konceptom biološkog podmladjivanja tkiva.


Slovački lideri sprečiće zloupotrebu ubistva novinara | EurActiv Serbia\nSlovački lideri sprečiće zloupotrebu ubistva novinara\nPredsednik Slovačke Andrej Kiska, predsednik slovačkog parlamenta Andrej Danko i premijer Robert Fico obavezali su se 9. marta, na sastanku povodom duboke političke krize posle ubistva mladog slovačkog novinara i njegove verenice, da će učiniti sve da se protesti i kriza u Slovačkoj politički ne zloupotrebe. Širom Slovačke se ponovo planiraju masovni protesti kojima se traži istraga ubistva i ostavke korumpiranih političara. Bezbednosne snage upozoravaju da bi demonstracije mogle da se zloupotrebe i da se pretvore u nerede.\nTrojica najviših zvaničnika, prema priznanju Danka, nisu bili u stanju da se dogovore i usvoje zajedničku kratku deklaraciju, kako se očekivalo, ali su se sva trojica složila da imaju istu iskrenu želju - da se u slovačkom društvu očuva red i mir.\n"Razmotrili smo sve aktualne političke teme. Iskrena nam je želja da se u društvu očuva mir i učinićemo sve u okviru naših nadležnosti da se spreče političke zloupotrebe događaja poslednjih dana", saopštio je predsednik parlamenta novinarima pred koje je izašao zajedno sa šefom države i premijerom.\nSlovački mediji pozivajući se na nezvanične izvore javljaju da je zajednička deklaracija pala u vodu, jer je premijer Fico iz predloga želeo da izbaci obavezu sve trojice najviših zvaničnika da prestanu da šire teorije zavere da iza protesta stoji inostranstvo i američki finansijer i filantrop Džordž Soros.\nŠirom Slovačke i ispred slovačkih ambasada u nekim zemljama širom sveta 9. marta se, posle nedelju dana, ponovo održavaju protesti "Za pristojnu Slovačku" na kojima desetine hiljada Slovaka zahtevaju da se istraži, u saradnji sa međunarodnim ekspertima, zašto je ubijen Kucijak i njegova verenica Kušnirova krajem februara.\nDemonstranti takođe traže da ostavke podnesu i budu kažnjeni političari ogrezli u korupciju i upleteni u poslove sa slovačkim podzemljem i italijanskom mafijom na istoku te zemlje.\nProtest za Jana i Martinu nazvan počeo je protestnom šetnjom u Sidneju u Australiji, a slovački državni univerziteti i neke privatne visoke škole izašle su u susret zahtevima studenata i otkazale nastavu, kako bi studenti mogli da izađu na proteste.\nNajveći protest očekuje se u Bratislavi, gde se pre nedelju dana na prvim demonstracijama okupilo 25.000 ljudi.\nOcenjuje se da protesti u 40 gradova širom Slovačke lako mogu da postanu najmasovniji od "plišane revolucije" 1989. godine.\nPremijer Fico koji je prethodnih dana optužio opoziciju i demonstrante da u režiji i za pare Sorosa pokušavaju da izvedu prevrat i destabilizuju Slovačku sazvao je državni Savet bezbednosti i upozorio da se navodno sprema zloupotreba protesta, nasilje i napadi na slovačke institucije, a kao dokaz za to pomenuo je da je policija u grmlju blizu sedišta vlade našla spremne kamenice.\nDemonstrante je upozorio i šef policije Tibor Gašpar rekavši da ima nagoveštaja da će huligani slovačkih fudbalskih klubova pokušati da mirne demonstracije pretvore u nerede.\nOrganizatori protesta, kolege i prijatelji ubijenog novinara i srednjoškolci, koji su prošle godine organizovali nekoliko pohoda protiv korupcije, apelovali su na sve u Bratislavi da ostanu isključivo na Trgu Slovačkog narodnog ustanka i da ne kreću u šetnju Bratislavom nakon završetka protesta, da na provokacije ne reaguju i da sarađuju sa policijom koja je tu da ih zaštiti.\nMladi, koji su posle brutalnog ubistva novinara izveli Slovake na ulice, pokazali su i račun kako bi dokazali da proteste finansiraju sami Slovaci, manjim sumama od po 20, 30 evra, a ne Soros, i odbili su učešće političara opozicije, tako da će govornicu prepustiti predstavnicima novinara, učiteljima, predstavnicima crkava koje su podržale protest, bolničarkama, lekarima i aktivistima nevladinih organizacija.


Krsenje autorskih prava u okviru Nedelje dizajna\nTokom prosle nedelje u okviru prve Nedelje Dizajna u Beogradu (Belgrade Design Week), manifestacije koja namerava da promovise originalne brendove s ovih prostora (http://www.belgradedesignweek.com) doslo je do grubog krsenja autorskih prava upravo domacih dizajnera i web kreativaca.\nNa veliko iznenadjenje autora sajta Mreza Kreativnih Ljudi, (www.creemaginet.com), putem koga komuniciraju i na kom objavljuju radove mnogobrojni stvaraoci iz razlicitih oblasti, radovi su kopirani sa sajta bez dozvole autora projekta i autora dela i objavljeni na izlozbi “GHOST PROJECT” odrzanoj 20.04.2006. u okviru Nedelje dizajna.\nIzlozbu je u ime nevladine organizacije Mikser, partnera festivala, organizovala i potpisala kao autorka izlozbe Maja Vidakovic. Gospodja Vidakovic o koriscenju radova nije cak ni obavestila autore dela, vec smo za ovu zloupotrebu saznali tako sto je jedan od saradnika Mreze, akreditovan od strane press sluzbe Nedelje dizajna da prati dogadjaje u okviru festivala i o njima izvestava na sajtu Mreze, prilikom izvestavanja sa izlozbe s iznenadjenjem otkrio svoje delo. Naknadno su se na fotografijama drugih foto-reportera pojavila i dela jos nekoliko autora Mreze koji nisu bili prisutni da licno ustanove kako su njihova dela bez dozvole izlozena. Posto smo kontaktirali gospodju Maju Vidakovic, priznala je da je uzela radove sa sajta i da nije kontaktirala autore, pravdajuci se zurbom i entuzijazmom koji vodi rad njene nevladine organizacije. To nije opravdanje jer su na sajtu Mreze, na svakoj strani jasno istaknuti uslovi koriscenja radova i informacija objavljenih na sajtu. U uslovima se izricito zabranjuje objava dela bez dozvole autora sajta i kreativaca koji putem njega izlazu.\nIako je namera izlozbe Ghost (Duh) bila da ukaze na nepostojanje veze izmedju dizajana i industrije kod nas, kroz publikaciju kvalitetnih dizajn resenja koja nisu realizovana, vec su izlozena samo u virtuelnom prostoru web sajtova, nepostovanjem autorskih prava kreativaca koji su osmisli ta resenja, njihov rad je jos jednom obezvredjen i pretvoren zaista u duh resenja. Smatram da ovakvi postupci ne mogu biti opravdani i da se festival koji ima za cilj da edukuje na teme iz oblasti dizajna, advertajzinga, brendinga i savremenog biznisa, mora i primerom, a ne samo kroz predavanja uvazenih gostiju zalagati za postovanje autorskih prava.\nNa sajtu Mreze Kreativnih Ljudi bice i dalje profesionalno i objektivno objavljene reportaze sa Beogradske nedelje dizajna, uz prethodnu dobijenu saglasnost press sluzbe festivala. Ovaj dopis nije nista licno, vec ukazivanje na veliku nepravdu i stetu koja je ucinjena svim autorima i samom projektu Mreza Kreativnih Ljudi. Svrha ovog projekta je ne samo da objavljuje radove mladih autora i tako ih promovise vec da kroz medjusobno umrezavanje i intenzivnu komunikaciju, neguje kreativnost. Obecao sam autorima dela da cu ako ikada dodje do zloupotrebe njihovih dela javno osuditi ovakav cin i to na zalost sada cinim i nadam se da se nikada vise tako nesto nece ponoviti.\nSvi zainteresovani za vise informacija mogu kontaktirati Tihomira Stojanovica, autora sajta Mreza Kreativnih Ljudi.\nMolim vas da i u vasim medijima propratite ovaj dogadjaj.\nHvala na paznji i ulozenom vremenu!\nOvaj mail je poslat na preko 5000 adresa. Molim Vas da ga i Vi dalje prosledite svojim prijateljima, strucnoj javnosti i svim zainteresovanim. U te svrhe uskoro cete moci da koristite ovaj link: http://www.creemaginet.com/maja_vidakovic_krsenje_autorskih_prava.htm


Aleks Marić najbolji igrač decembra u Evroligi!\n21.12.2009 · 00:00\nCentar Partizana Aleks Marić proglašen je za najkorisnijeg igrača u Evroligi u decembru! U šestogodišnjoj istoriji izbora MVP-ja meseca retko se dešavalo da priznanje pripadne košarkašu čiji tim nije ostvario sve pobede tog meseca, ali ovaj put Evroliga je napravila izuzetak. „Novajlija u Evroligi je proteklog meseca dominirao kao malo igrača pre njega“, piše na zvaničnom sajtu takmičenja. Marić je predvodio crno-bele do pobeda nad Unikahom u Malagi i Efes Pilsenom u Beogradu, a bio je najbolji u porazu od Orleana u Francuskoj. Centar Partizana je u proseku postizao 22 poena i 11.6 skokova, uz izvanredan šut od 80% iz igre, za dva poena.\nPosle osam odigranih kola, Marić se nalazi daleko ispred pratilaca na listi najkorisnijih igrača sezone. Posebno će ostati upamćena partija sa Efes Pilsenom kada je Marić postigao 34 poena, uhvativši 16 lopti za indeks uspešnosti od izvanrednih 49.Aleks Marić se pre svega zahvalio svojoj ekipi, za koju je rekao da je najzaslužnija za priznanje koje je dobio.“Čast je biti MVP meseca u Evroligi.\nVeliku zahvalnost dugujem mojim saigračima, njihova pomoć je bila nezimerna i da nije njih bilo ova nagrada ne bi ni došla u moje ruke. Takođe, veliku zahvalnost dugujem i svim trenerima, kao i klubu“, rekao je Marić. U dosadašnjoj istoriji Evrolige, samo su Entoni Parker, Dejan Milojević, Arvidas Macijauskas, Jaka Lakovič, Tanoka Berd i Mirsad Turčan imali bolji indeks u tri utakmice zaredom u Evroligi, a samo Milojević u četiri uzastopna meča.


Stiglo osvježenje: Danas do 29 stepeni, poslije podne mogući pljuskovi 0 Podijeli Podijeli na facebook Podijeli na twitter Podijeli na viber Pošalji na mail\nStiglo osvježenje: Danas do 29 stepeni, poslije podne mogući pljuskovi\n01.07.2021. / 08:37\nU Republici Srpskoj i Federaciji BiH danas će biti sunčano vrijeme uz malu oblačnost i temperaturu od 22 do 29, na jugu do 32 stepena Celzijusova.\nTokom jutra i dana biće sunčano i toplo uz malu dnevnu oblačnost i temperaturu nešto nižu nego prethodnih dana, saopšteno je iz Republičkog hidrometeorološkog zavoda.\nPoslije podne i uveče na sjeveru i istoku biće uslova za izolovane pljuskove sa grmljavinom, a moguća je i pojava nepogoda.\nDuvaće slab do umjeren vjetar promjenljivog smjera, podaci su Federalnog hidrometeorološkog zavoda.\nTemperatura vazduha u 8.00 časova: Bjelašnica 13, Drvar 15, Čemerno, Novi Grad i Ivan sedlo 17, Gacko i Bihać 18, Banjaluka, Prijedor i Sanski Most 19, Srebrenica i Gradačac 20, Bijeljina, Doboj, Zvornik, Sarajevo i Tuzla 21, Bileća, Višegrad, Nevesinje i Livno 22, Trebinje 23, Zenica 24, te Mostar 25 stepeni Celzijusovih.\nNa većini puteva u Republici Srpskoj i Federaciji BiH saobraćaj se odvija po suvim kolovozima, a zastoji ili kraće obustave mogu se očekivati na dionicama na kojima se izvode radovi, saopšteno je iz Auto-moto saveza Republike Srpske.\nTokom održavanja Svjetskog kupa u kajaku i kanuu na divljim vodama "Banjaluka-Vrbas" u naredna dva dana doći će do izmjene režima saobraćaja na dionici magistralnog puta Karanovac - Crna Rijeka na lokalitetu kanjona "Tijesno" i od ukrštanja ulica Vojvode Pere Krece i Od Zmijanja Rajka, do skretanja u Ulicu Pere Slijepčevića.\nZbog radova u tunelima Čemerno na pravcu Brod na Drini dva - Vrba, Čeljigovići na putu Lapišnica-LJubogošta i Stambolčić na dionici Pale-Podgrab, izmijenjen je režim saobraćaja.\nIzmijenjen je režim saobraćaja i na dionici magistralnog puta Crkvina - Modriča jedan, na pravcu Derventa-Derventa /Žirovina/, u dužini od 1,55 kilometara, Klašnice jedan - Gornja Vijaka jedan, kao i u tunelu "Ugar", na dionici magistralnog puta Crna Rijeka - entitetska granica /Ugar/.\nIzmijenjen je režim saobraćaja na ukrštanju magistralnih puteva Milići - Vlasenica - Han Pijesak i Vlasenica-Tišča zbog izgradnje kružne raskrsnice, na magistralnom putu Modriča jedan - Vukosavlje /Jakeš/ - Podnovlje - Šešlije - Johovac - Rudanka - Doboj-entitetska granica /Karuše/, kao i na dionicama regionalnih puteva Stari Majdan -Lamovita i Tedin Han - entitetska granica /Križ/.\nNa magistralnom putu Brod na Drini - granični prelaz Hum/Šćepan Polje putnička vozila saobraćaju otežano, dok je za teretna vozila saobraćaj obustavljen Zbog brojnih odrona i opasnosti od klizišta.\nOd 7.00 časova jutros do 19.00 časova u subotu, 3. jula, doći će do potpune obustave saobraćaja na regionalnom putu Jezero-Šipovo, a saobraćaj će biti preusmjeren na alternativni pravac Šipovo - Gerzovo - Baraći - Mrkonjić Grad.


U prodaji najvećeg domaćeg trgovinskog lanca desio se isti trapavi scenario kao kod "Knjaza Miloša"\n"Ce marketom" još drmaju\nKonce i dalje vuče Slobodan Radulović, iako se radi, ustvari, o privatnoj firmi, jer su penzioneri i radnici postali vlasnici 76 odsto kapitala po zakonu iz 1996. godine\nBEOGRAD - Iako je prodaja najvećeg trgovinskog lanca "Ce marketa" krenula na potpuno legalan način po Zakonu o finansijskom tržištu i metodu javne ponude, u isto vreme počela je i medijska hajka na Slovence kojima se zamera da "hoće da uguše domaće proizvođače".\nSlika okupljenih radnika "Ce marketa" koji se socrealističkim transparentima protive nadiranju "Merkatora" na srpsko tržište, mogla je da dirne samo neupućene. I ovi radnici su, kao i građani početkom devedesetih, bili samo oruđe onih koji se uvek pozivaju na patriotizam da bi ostvarili svoje političke i finansijske ciljeve.\nU slučaju "Ce marketa" konce, to je gotovo sasvim izvesno, vuče Slobodan Radulović, generalni direktor te trgovine. Radulović je na čelu firme punih 14 godina, pa iako je firma privatizovana pre osam godina posluje kao da je društvena. Kako inače objasniti činjenicu da je sam Radulović pre tri godine izjavio da firma vredi tadašnjih 350 - 400 miliona maraka, dok je danas slovenački "Merkator", prema podacima iz Centra za bonitet NBS, procenio da osnovni kapital ove firme vredi 40,25 miliona evra.\nLiberali nisu za liberalizaciju\nU sve se uplela i politika, jer Radulović je član Liberala, stranke čiji je predsednik bio ministar unutrašnjih poslova u prethodnoj vladi. Da li je ta činjenica bila presudna da država zaboravi da u ovoj firmi ima oko 16 odsto kapitala i da može zajedno sa sitnim akcionarima da ih ponudi na berzi, znaju zapravo samo političari koji su uvek trgovali da bi se što duže održali.\nNe bi da se mešaju\nSrđan Srećković, pomoćnik ministra trgovine, kaže da bi se vlada stavljanjem na čelo konzorcijuma domaćih firmi, stavila na stranu jednog kupca. "To ne smemo da radimo. Vlada pozdravlja takvu nameru Delte", kaže Srećković. Na pitanje da li bi država takvom konzorcijumu mogla da da kredit iz Fonda za razvoj, Srećković kaže da to nije realno jer taj novac služi za pokretanje proizvodnje. On je dodao i da se u vladi ne razmatra ideja o tome da država kupi akcije, čime bi sakupila većinski paket.\nDa li je u međuvremenu kapital ispario ili je firma obezvređena jer nije razvijana, pitanje je na koje bi teško mogli da odgovore njeni pravi vlasnici, odnosno akcionari. Radnici sada zahtevaju da ih kupi Radulović, a zaboravljaju da mu to prethodne dve godine niko nije branio. Kao i u slučaju "Knjaza Miloša", ni Radulović nije hteo da omogući akcionarima da izađu na berzu, pa je vreme proticalo i sada se on za prodaju firme i ne pita, jer o tome odlučuju samo akcionari.\n- U ovoj medijskoj halabuci protiv stranog nadiranja, zaboravlja se da je "Ce market" ustvari privatna firma, jer su penzioneri i radnici postali vlasnici 76 odsto kapitala po zakonu iz 1996. godine. To izgleda apsurdno, jer često nastupaju kao da su i dalje samo najamnici, a ne i vlasnici - kaže Nebojša Medojević, direktor Centra za tranziciju.\nMedojević na to dodaje novi apsurd: Država je dala pravo svojine, ali ne i mehanizme za zaštitu akcionara pa je ostalo da ona postavlja direktore tih firmi, a ne sami akcionari.\n- Sada kada su upravo ti direktori sve upropastili, akcionarima nameću ideju o odbrani nacionalnih interesa. Radulović je radnicima trebalo da obezbedi platu od 1000 evra i da poveća vrednost firmi i to bi bio pravi nacionalni interes. Uostalom, akcionari treba da postave pitanje, odakle Raduloviću toliki novac da kupi "Ce market", kaže Medojević i dodaje da država što pre treba da donese antimonopolske zakone.\nNi državi, koja u Akcijskom fondu ima neprodatih 16 odsto akcija, nije bilo zabranjeno da okupi domaće firme da bi one u konzorcijumu kupile većinski paket "Ce marketa". Umesto toga, tek kad je Merkator dao ponudu za kupovinu 33,4 odsto akcija najveće srpske trgovine, ministri su se dosetili pa su ovih dana najavili svoju ponudu. Isti trapavi scenario kao i u slučaju "Knjaza Miloša".\nMilan Prostran, sekretar Odbora za agrar Privredne komore Srbije, kaže da je najvažnije da se proda roba koja se u Srbiji proizvede, a da nije važno da li će to biti u domaćoj ili ino trgovini. - U "Merkatoru" su, otvarajući prvi objekat u Srbiji, obećali da će 40 odsto asortimana činiti upravo roba iz Srbije. Međutim, uslov za to su konkurentnost i kvalitet robe, jer Slovenci imaju svoje standarde, podseća Prostran, koji napominje da je dolazak strane konkurencije neizbežan .\nGordana Kerkez, predsednica Udruženja mladih radnika Ce marketa, koji inače nemaju akcije, kaže da je već 29 godina u ovoj kući i da ne odustaju od borbe da ih kupi direktor Radulović. Na pitanje ko mu je to do sada branio odgovara "da ponudu Merkatora u svakom slučaju niko nije očekivao i zato nećemo dozvoliti da nas kupi stranac, zbog nas, da se ne bismo našli na ulici, a i zato što nismo egoisti jer štitimo domaću privredu, poručuje "mlada radnica" koja, kako kaže, ima devet godina do penzije.\nZ. M. - I. K.\nDinkić: Neće biti povećanja poreza\nSve više vozila ugrađuje instalacije za tečni plin\n"Ce marketom" još drmaju akcionari samoupravljači\nJoš se ne zna gde je pet odsto akcija "Knjaza"\nPola "Centroproizvoda" u vlasništvu "Don kafe"


Fudbalski kub Zadrugar iz Lazareva objavio je da je imovina ovog sportskog kolektiva neprestano na meti vandala.\n„Višegodišnjem uništavanju sportske imovine fudbalskog kluba nema kraja. Vandalizam ne prestaje, a jedan od najlepših seoskih stadiona u regionu polako postaje sve, samo ne ono što bi trebalo da bude. Na meti je imovina kluba, koju su meštani gradili, i u koju se konstantno ulaže, i to ne u unapređenje infrastrukture, nego u sanaciju štete“, saopštavaju iz kluba.\nVandali cepaju zaštitne mreže iza golova, lome i izvaljuju stolice kako sa tribina tako i iz lože. Uništavaju teren na kojem je ugrađen zalivni sistem kakvim se mali broj klubova može pohvaliti, kao i fasade klupskih prostorija. To je samo deo nedela, navode u klubu, uz upozorenje da ljudi okupljeni oko ovog sportskog kolektiva to više neće trpeti.\n– Ovo je apel i poslednje upozorenje vandalima da će, ako tako nastave, biti krivično gonjeni. Moraće da odgovaraju za nanetu štetu i novčano da je nadoknade. Pošto su u pitanju većinom maloletnici, molimo roditelje da skrenu pažnju svojoj deci da je uništavanje klupske imovine nedopustivo i kažnjivo – izričit je predsednik Fudbalskog kluba Zadrugar Jovo Žuža.\nOn u izjavi za portal zrenjaninski.com napominje da se šteta pravi i danju i noću. Kaže da se klub obraćao Mesnoj zajednici Lazarevo da pomogne u poduhvatu da se onemogući pristup neovlašćenim licima. Biće zatražena i veća podrška policijskih službenika.\nTagoviFK Zadrugar Jovo Žuža Lazarevo stadion vandali\nNajnoviji podaci: Koronavirusom zaražene 234 osobe u srednjem Banatu


0800 22 33 4 - prijavi nasilje\nsrijeda, 03 Decembar 2014 03:50\nUz prezentaciju Međunarodnog protokola o dokumentovanju i istraživanju slučajeva seksualnog nasilja u konfliktu, u Zenici je službeno otvorena linija za pomoć žrtvama seksualnog nasilja. Pored prezentacije jedinstvenog broja na nivou cijele BiH, prikazan je film "Nečujni krik", urađen u produkciji BIRN-a. Iako je u BiH između 20 i 50 hiljada žrtava seksualnog nasilja, vrlo malo je onih koji su za taj ratni zločin izvedeni pred lice pravde.\nDirektorica Medice Zenica Sabiha Husić zvanično je predstavila jedinstveni besplatni broj - 080 02 23 34 "Ovaj broj omogućava svim žrtvama silovanja i seksualnog zlostavljanja, bez obzira na to u kom djelu BiH žive, da se informišu o svojim pravima", kaže ona. Međunarodni protokol o dokumentovanju i istraživanju slučajeva seksualnog nasilja u konfliktu prije svega može služiti kao praktično sredstvo istražiteljima, tužiteljima, sudijama kako bi se prikupili što kvalitetniji dokazi.\n"Drugi jednako važan aspekt predstavljanja ovog protokola je pokušaj da se razbije određena stigma koja postoji oko pitanja seksualnog nasilja u konfliktima i to je jedan od razloga zašto protokol predstavljamo u svim dijelovima zemlje kako bi ponukali ljude da govore o tom pitanju da razgovaraju i tako pomognu preživjelima", ističe Edward Ferguson, ambasador Velike Britanije u BiH. Žrtve seksualnog nasilja, oni koji su progovorili, još jednom su ponovili da bosanski inat ne mogu uništiti skrnavljenjem lika čovjeka. Patnja svakog pojedinca koji je preživio seksualno nasilje se transgeneracijski prenosi na ostale članove porodice. Zbog patrijarhalnog odgoja njihova bol ostaje u krugu porodice i oni na taj način pokušavaju pomoći sebi. Ipak, jasna poruka s ovog skupa je da trebaju govoriti i da se ne trebaju stidjeti preživjeli, nego počinioci gnusnog djela silovanja.\nViše iz kategorije: « Zeničanin među uhapšenim Ukrali joj sina u Bolnici? »


Tužilaštvo BiH donelo je odluku o obustavi dela krivične istrage protiv bivšeg glavnog tužioca Gorana Salihovića, jer je protiv njega vođen disciplinski postupak na iste okolnosti koje je istraživalo i Tužilaštvo.\nOdluka je donesena prošlog meseca uz obrazloženje da nikome ne može biti ponovo suđeno za delo za koje je već bio suđen i za koje je donesena pravosnažna sudska odluka, a što je propisano i Zakonom o krivičnom postupku BiH, piše BIRN BiH.\nDisciplinska komisija VSTV je utvrdila njegovu odgovornost u vezi s namernim davanjem lažne ili nedovoljne informacije o prijavama za radno mesto, pitanjima unapređenja i napredovanja u službi ili bilo kojim drugim pitanjima koja su u nadležnosti VSTV, ali je donela odluku kojom se odbija tužba što se odnosi na omogućavanje vršenja dužnosti tužioca osobama koje za to nisu zakonom ovlaštene i za mešanje u postupanje tužioca s namerom opstruisanja, prenosi Srpskainfo.\nTužilaštvo je odustalo od istrage u vezi s tim da li je Salihović opstruisao istragu o kupovini stana Nikole Špirića, bivšeg poslanika u Parlamentarnoj skupštini BiH. Tužilaštvo je odustalo i od istrage zbog podizanja krivične prijave protiv ministra bezbednosti Dragana Mektića, s ciljem ušutkivanja ministra koji je često kritikovao Salihovićev rad.\nPredmet istrage protiv Salihovića nije više ni sumnja da je opstruisao prijavu protiv Milorada Dodika, tadašnjeg premijera Vlade Republike Srpske, koji je bio osumnjičen za nezakonitu isplatu i odobravanje kredita od „Pavlović International banke”. Tužilaštvo je odustalo i od istrage da je Salihović bio umešan u opstrukciju u predmetu “Bobar banka”, dajući namerno lažne informacije javnosti u BiH.\nSalihović je optužen da je, kao glavni tužilac Tužilaštva BiH, u periodu od početka februara 2013. do 28. septembra 2016. godine postupao suprotno Odluci o uslovima i načinu korištenja sredstava za reprezentaciju i poklone, odnosno prekoračio je limit potrošnje u zemlji i inostranstvu na mesečnom nivou.


Projekcija filma o klimatskim promenama – “Poremećaj”\nKlima ne kuca dvaput\nU Velikoj sali Kulturnog centra Novog Sada održana je tribina pod nazivom “Klima ne kuca dvaput”, u okviru koje je prikazan i film “Poremećaji”, koji govori o značaju očuvanja životne sredine. Na tribini su govorili direktorka Pokrajinskog zavoda za zaštitu prirode, dr Biljana Panjković, član organizacije “Inženjeri zaštite životne sredine” Igor Jezdimirović i član Pokrajinskog zavoda za zaštitu prirode Oliver Fojkar.\nKlimatske promene dovele su do trenutka kada čovečanstvo treba da se ujedini i da iskoristi saznanja za rešavanje glavnih pitanja-kako ljudi shvataju probleme zaštite životne sredine i zašto ne razmišljaju o svojoj dobrobiti na duže staze?\nProjekcijom filma “Poremećaj”, grupa “Mladi Novog Sada” koja je organizovalia tribinu, htela je da prikaže koliko je važno znati kako se ponašati prema prirodi. Ovo specifično filmsko ostvaranje, koje je globalnu premijeru doživelo u septembru prošle godine, delo je organizacije “350.org”. Nakon prikazivanja održan je “Klimatski marš” u čak 162 zemlje gde je samo u Njujorku učestvovalo više od 400.000 ljudi. Na taj način “Mladi Novog Sada” koji su prošli trening “Mladi u adaptaciji na klimatske promene” u organizaciji Inžinjera zaštite životne sredine, želili su da upozore svoje vršnjake kako prirodu treba čuvati i slušati šta nam ona govori i na taj način preduprediti katastrofe koje se u svetu dešavaju.\nPrema rečima doktorke Biljane Panjković naučnici još uvek nisu ustanovili da li je do klimatskih promena došlo zbog lošeg ponašanja čoveka ili je posredi nešto sasvim drugo. -Odazvali smo se ovom pozivu jer filmovi koji se bave negativnim uticajima i promenama u prirodi se tiču i nas samih. Još uvek mislim da većina stanovništva ne razume šta tačno predstavlja pojam klimatskih promena, i među naučnicima vladaju različita mišljenja o tome da li do negativnih promena dolazi zahvaljujući čoveku, ili je uzrok tome nešto drugo. Smatram da današnji način života, ujedno i ponašanje prema prirodi, svakako utiče na promene, a to najbolje možemo uvideti preko živog sveta. – rekla je Panjković, dodavši da o tome kako klimatske promene utiču na čovečanstvo ima relativno malo podataka.


HONG KONG – Rast azijskih ekonomija će ove godine biti nešto brži nego što je ranije prognozirano, ali trgovinske tenzije sa SAD-om predstavljaju veliki rizik, objavila je Azijska razvojna banka (ADB) danas u ažuriranom izvještaju o stanju privreda u tom regionu.\nBanka sa sjedištem u Manili očekuje ove godine stopu privrednog rasta od 6,0 odsto u Aziji, što je malo iznad prethodne prognoze, nakon prošlogodišnje ekspanzije od 6,1 odsto, prenosi agencija AP.\nZa 2019. godinu, predviđa da će rast blago usporiti na 5,9 procenata.\nIz ADB-a ističu da robusni izvoz i snažna domaća tražnja stanovništva pružaju podršlu aktivnostima 45 ekonomija obuhvaćenih godišnjim izvještajem banke.\nU izvještaju se, kako napominje AP, ne spominje američki predsjednik Donald Tramp, ali je jasno da se misli na njegovu trgovinsku politiku koja uključuje pretnje Kini višim tarifama na desetine milijardi dolara izvoznih proizvoda te zemlje, u sporu u čijem su središtu pritužbe stranih kompanija da su primorane da predaju svoju tehnologiju kineskim partnerima.\n“Nedavne tarife SAD-a na odabrane proizvode još uvijek nisu uticale na trgovinu, ali bi dalje aktivnosti američke vlade i kineske kontramere mogle da potkopaju poslovanje i povjerenje potrošača u Aziji i Pacifiku”, navodi se u dokumentu.\nADB procenjuje da će rast kineske privrede, druge po veličini ekonomije svijeta, u 2018. godini usporiti na 6,6 posto, a naredne godine na 6,4 procenta, nakon što je lani dostigao 6,9 posto.Tanjug\nTagovi: azijska ekonomijaizborrastrazvojna banka


Izvor: RTS, 01.Avg.2021, 21:19\nNa svečanosti u Prištini Osmani je rekla da je posvećenost američkog predsednika Džo Bajdena da poboljša svoju zemlju i svet nepremostiva.\n"Pokojni Bo Bajden >> Pročitaj celu vest na sajtu RTS << je bio upravo takav. On je sveća koja je osvetlila toliko ljudi. U našim najmračnijim danima, cela porodica Bajden je takođe osvetlila narod na Kosovu", navela je Osmanijeva.\nBo Bajden je radio na uspostavljanju pravosudnog sistema od 1999 godine.\nOsmanijeva je dodala da doprinos Sjedinjenih Američkih Država i američkog naroda vlastima u Prištini "prevazilazi partnerski odnos", navodi se u saopštenju kancelarije predsedništva.\nPredsedničku medalju primio je američki ambasador u Prištini Filip Kosnet, dok se predsednik SAD obratio se prisutnima preko video-poruke.\nSvečanosti su prisustvovali predsednik parlamenta Gljauk Konjufca, premijer Aljbin Kurti i predstavnici institucija i političkih partija.\nPo Bo Bajdenu nazvan je i deo magustralnog puta Uroševac - Gnjilane.\nIzvor: B92, 01.Avg.2021\nPriština -- Predsednica privremenih prištinskih institucija Vjosa Osmani posmrtno je odlikovala Bo Bajdena, preminulog sina američkog predsednika Džo Bajdena...koji je po ulasku međunarodnih civilnih i vojnih snaga 1999. godine, nekoliko godina službovao na KiM kao američki pravni službenik...Na...


Mozzart daje najveće kvote na svetu: Mančester Siti 1,80, Empoli 1,40, Holštajn Kil 1,88! Nigde na planeti nećete pronaći veće\nĐOKOVIĆ U BLATU DO KOLENA: Novak ušao u piramide! Tamo čovek nije kročio 99\t412\naleksandar maksimovic\t 04.05.2021. 13:16h 14:32h\nMesec bogatog fudbalskog programa je u punom jeku, a pred vama su ovog utorka tri poklon kvote kakve nećete naći nigde na svetu. Odsteri su bili široke ruke na susretima Lige šampiona, italijanske Serije B i nemačke Cvajte.\nPreokret u Parizu stavio je Građane u odličnu poziciju pred revanš susret polufinala Lige šampiona. Mančester Siti je imao zaostatak u prvom poluvremenu, ali ga je u drugom anulirao i naposletku slavio 2:1 protiv PSŽ-a dovodeći se u jaku poziciju u odsudnoj borbi za plasman u finale. Ekipa Pepa Gvardiole pobedila je u svih pet dosadašnjih mečeva u nokaut fazi i samo izbegavanje poraza večeras na Etihadu biće joj dovoljno da se nađe u prvom finalu kontinentalne elite. Budući da su PSŽ-u potrebna najmanje dva pogotka kako bi preokrenuli situaciju u svoju korist, Sveci će biti primorani da sprovedu ultra-napadački stil igre, uprkos očiglednoj pretnji Sitija iz kontre.\nVažan dan u Empoliju. Azuri imaju priliku da obezbede direktnu promociju u Seriju A. Sve što im je potrebno je da pobede Kozencu, mada u određenim kalkulacijama i bod bi im bio dovoljan. Međutim, Empoli je bez pobede u poslednja dva kola, sakupivši iz njih jedan bod, pa davljenik Kozenca vidi svoju šansu. Gosti su na 17. mestu, koje vodi u baraž za opstanak, ali strepe jer im je crvena zona samo korak daleko. U prethodnom duelu su pobedili Peskaru, ali sada ih čeka daleko teži zalogaj.\nPrenatrpan raspored Holštajn Kila nastavlja se četvrtim duelom u razmaku od 11 dana. Pošto je ga je Dortmund u subotu u polufinalu DFB kupa deklasirala sa 5:0, kil u potpunosti može da se usredsredi na borbu za promociju u Bundesligu. Igrači trenera Olea Vernera trenutno su na dva boda od trećeg mesta koje vodi u baraž, ali sa čak tri utakmice manje. Ligaška forma Roda u poslednje vreme je pala, sa samo jednom pobedom u poslednjih pet mečeva u Cvajti, ali protekle tri utakmice kod kuće su završene slavljem. Sa druge strane, biće ovo veoma važan meč za Sandhauzen, koji je stacioniran na drugom kraju tabele, jer ovde ima šansu da se odmakne od zone ispadanja. Mada, Sandhauzen je najslabiji gost u diviziji, sa jednom pobedom i 13 poraza na strani.\nMozzartonline klađenjekladionicanajveće kvote na svetu


UIO BiH: podržavanje odluka s ciljem razvoja privrede - Zenicablog\nUIO BiH: podržavanje odluka s ciljem razvoja privrede\nPodržavanje odluka s ciljem razvoja privrede\nUIO BiH: podržavanje odluka s ciljem razvoja privrede- Upravni odbor Uprave za indirektno oporezivanje /UIO/ BiH dao je danas pozitivno mišljenje na Prijedlog odluke o privremenoj suspenziji i privremenom smanjenju carinskih stopa kod uvoza određene robe do kraja 2017. godine, koja će biti upućena Vijeću ministara BiH na usvajanje.\nUpravni odbor UIO BiH ocijenio je da se kroz ovakve odluke omogućava povoljnije i konkurentnije poslovanje privrednih subjekata iz oblasti tekstilne, obućarske, hemijske, metalske industrije i elektroindustrije, te stvara mogućnost za nova zapošljavanja, saopšteno je iz UIO.\nUpravni odobr UIO dao je na današnjoj sjednici saglasnost na Odluku o utvrđivanju carinske tarife za 2017. godinu.\nVijeće ministara BiH izjašnjavaće se o ovoj odluci, koja se usvaja na godišnjem nivou, a njen sastavni dio je Carinska tarifa za 2017. godinu.\nNa današnjoj sjednici Upravni odbora UIO usvojio je i Odluku o visini kompenzacione kamate za prvo polugodište 2017. godine koja iznosi 12 odsto, a obračunava se na određene carinske postupke, među kojima je privremeni uvoz. Ova kamata se zaračunava u carinskim dugovanjima i donosi se na polugodišnji period.\nTagovibih firme kamata porez privreda razvoj uio bih UPRAVNI ODBOR vijeće ministara


Parlamentarni izbori Autor:Nikola Kojić22. apr. 202208:5132 komentara\nU parlamentu će sedeti najviše pravnika (39) i diplomiranih ekonomista (34), slede zatim profesori (25) i politikolozi (19), kao i po 11 lekara i penzionera. Među poslanicima biće i nekoliko aktivnih i bivših sportista, trojica glumaca, dvojica bivših visokih oficira, jedna operska pevačica i jedan pilot. Broj žena u novom skupštinskom sazivu biće manji nego u prethodnom – ukupno 94 (37,6 odsto).\nNajveći broj mandata pojedinačno osvojila je Srpska napredna stranka – 95, a preostalih 25 mesta sa liste „Aleksandar Vučić – Zajedno možemo sve“ podelilo je čak devet partija. Sedam mandata pripašće Socijaldemokratskoj partiji Srbije Rasima Ljajića, jedan manje imaće Partija ujedinjenih penzionera Srbije, dok će ostalih sedam stranaka sa liste SNS imati od jednog do tri mandata. Spisak svih budućih poslanika sa liste „Aleksandar Vučić – Zajedno možemo sve“ možete pogledati OVDE.\nMihajlović: Logično da budući premijer bude iz SNS, potrebna proevropska vlada\nDruga partija po snazi u parlamentu biće Socijalistička partija Srbije, koja će imati 23 mandata, a sa izborne liste „Ivica Dačić – Premijer Srbije“ u poslaničke klupe sešće i osam predstavnika Jedinstvene Srbije predvođenih Draganom Markovićem Palmom, kao i lider Zelenih Srbije Ivan Karić. Imena svih izabranih poslanika sa liste „Ivica Dačić – Premijer Srbije“ možete pogledati OVDE.\nIzborna lista koalicije Ujedinjeni za pobedu Srbije osvojila je 38 poslaničkih mesta, od kojih je najviše pripalo Narodnoj stranci Vuka Jeremića – 12. Stranka slobode i pravde, koju predvodi Dragan Đilas, imaće 11 mandata, a Demokratska stranka deset. Pokret slobodnih građana predstavljaće troje poslanika, dok će Pokret za preokret, Sindikat Sloga i Pokret Otadžbina imati po jedan mandat. Spisak svih izabranih poslanika sa liste Ujedinjenih za pobedu Srbije možete pogledati OVDE.\nNekad jedinstveni POKS ponovo na okupu – u parlamentu\nPokret NADA imaće ukupno 15 poslaničkih mandata – po sedam pripašće Demokratskoj stranci Srbije i Monarhistima koje predvodi Vojislav Mihailović, dok će vlasnik jednog mandata biti penzionisani general Božidar Delić, osnivač pokreta „Nema nazad – iza je Srbija“, koji će, kako je Delić rekao za portal N1, uskoro prerasti u političku partiju. Imena svih budućih poslanika sa izborne liste „Dr Miloš Jovanović – NADA za Srbiju“ možete pogledati OVDE.\nU novom sazivu parlamenta biće i predstavnici koalicije Moramo, koja je osvojila 13 mandata. Pokret Ne davimo Beograd imaće pet mesta u poslaničkim klupama, što je dovoljno za formiranje poslaničkog kluba, dok će njihovi koalicioni partneri iz Otvorene građanske platforme Akcija i Ekološkog ustanka imati po četiri mandata. Spisak svih 13 budućih poslanika sa liste koalicije Moramo možete pogledati OVDE.\nDeset poslaničkih mandata osvojila je koalicija Patriotski blok za obnovu Kraljevine Srbije, koju čine Srpski pokret Dveri i Pokret za obnovu Kraljevine Srbije Žike Gojkovića. Dveri predvođene Boškom Obradovićem imaće šest poslaničkih mesta, dok će POKS u Skupštini Srbije predstavljati četvoro narodnih poslanika. Imena svih poslanika izabranih sa izborne liste Patriotskog bloka za obnovu Kraljevine Srbije možete pogledati OVDE.\nZavetnici jedini samostalno preskočili cenzus od tri odsto\nJedina partija koja je samostalno preskočila izborni prag od tri odsto je Srpska stranka Zavetnici, koja će u novom parlamentarnom sazivu imati deset poslanika. Predsednica stranke Milica Đurđević Stamenkovski biće jedna od njih, a kompletan spisak budućih poslanika sa liste čiji je Đurđević Stamenkovski bila nosilac možete pogledati OVDE.\nDveriIzbori 2022koalicija NADAMoramoparlamentarni izbori 2022poslaniciposlanički klubSkupština SrbijeSNSspisakSPSUjedinjeni za pobedu SrbijeZavetnici


Uspostavljen putnički saobraćaj na prugama Željeznica RS-a - Akta.ba\n01.06.2020. 17:06 / Izvor: Fena\nPutnički vozovi Želјeznica Republike Srpske, nakon dva i po mjeseca obustave zbog pandemije koronavirusa, od danas ponovo saobraćaju po važećem redu vožnje.\nIz entitetskih Željeznica naglašavaju da je pri ulasku u prostore želјezničkih stanica i čekaonica obavezna dezinfekcija obuće i ruku, upotreba maski te fizičko rastojanje između osoba od najmanje jedan metar.\nUz obavezno poštovanje svih uputstava s cilјem prevencije, zaštite i kontrole širenja virusa COVID – 19, ulazak u vozove bit će regulisan na jedna vrata, a prilikom rasporeda putnika u vozovima neophodna je fizička distanca – upotreba svakog drugog sjedišta u kupeima.\nŽelјeznice RS će svakodnevno vršiti čišćenje, provjetravanje i dezinfekciju svih putničkih vozova, kao i staničnih objekata.\n"Putnički brzi vozovi na relaciji Sarajevo – Bihać – Sarajevo i Sarajevo – Banja Luka – Sarajevo, kao i lokalni putnički đački vozovi broj 6603/6604 Doboj – Petrovo Novo – Doboj, neće saobraćati do dalјnjeg", naveli su iz Željeznica RS.


Zabranjeno pušenje u Domu omladine na Dan Republike - Dan u Beogradu\nNaslovna » Izlasci » Muzika » Koncerti » Zabranjeno pušenje u Domu omladine na Dan Republike\nAh Neša 3. novembar 2012. Koncerti Postavite komentar\nZabranjeno pušenje će u četvrtak, 29. novembra od 22.00, nastupiti u Domu omladine Beograda. Posle tri godine, ovo će biti prvi, pravi nastup u Beogradu ne računajući pojavljivanje na Beer festu. Od 5. do 18. novembra cena ulaznice biće 1.000 dinara, od 19. novembra – 1.200, a na dan koncerta 1.400 dinara (blagajna DOB, Felix Shop, Eventim).\nDatum koncerta u Domu omladine nije slučajno odabran. Na koncertu će biti obeležena erotska, 69 godišnjica drugog zasedanja Avnoja i udaranja temelja državi koje više nema, a koja budi pozitivna sećanja i emocije kod mnogih ljudi s ovih prostora. Bend poziva sve pionire, radne ljude, građane i seljake da dođu u Dom omladine i na adekvatan način uz pesmu i šalu zajedno obeleže taj veliki 69. Dan Republike.\nU sklopu manifestacije i sleta biće postavljena i izložba Novog primitivizma. Više od 50 autentičnih eksponata biće izloženo u holu Doma omladine. Izložba će biti otvorena od 26. (18.00) do 29. novembra.\nBend je nastao 1980. godine, a ovi muzičari snimili su devet studijskih, tri koncertna i dva live albuma. U sastavu su Sejo Sexon (Davor Sučić), Robi (Robert Boldižar), Toni (Antun Lović), Trak (Branko Trajkov), DJ Pavo (Paul Kempf) i Klo (Dejan Orešković). (danubeogradu.rs)\nTagovidom omladine beograda dub koncerti muzika\nPrethodni Top 20 domaće muzike – oktobar 2012.\nSledeći Noćni razgovori u Slobodnoj zoni


"ARKAN JE KUL TIP" Standard: Štraheova veza sa ekstremistima na Balkanu | Ekspres.net\n"ARKAN JE KUL TIP" Standard: Štraheova veza sa ekstremistima na Balkanu\nBivši austrijski vicekancelar\nBivši austrijski vicekancelar Hajnc Kristijan Štrahe očigledno je duž vreme bio pod uticajem ekstremnih nacionalista u Srbiji, sa kojim ga\nBivši austrijski vicekancelar Hajnc Kristijan Štrahe očigledno je duž vreme bio pod uticajem ekstremnih nacionalista u Srbiji, sa kojim ga povezuje mržnja prema muslimanima, ocenjuje bečki dnevnik "Standard".\nOdnos nekadašnjeg lidera Slobodarske partije Austrije (FPO) sa Srbima i Srbijom našao se na meti kritike bečkog dnevnik "Standard", koji se posebno bavio njegovom izjavom sa, pre dve godine, tajno snimanog materijala na Ibici, o Željku Ražnatoviću Arkanu kojeg je nazvao "kul tipom".\n"Standard" navodi da je kroz knjigu o aferi "Ibica" poznato šta je Štrahe govorio o Arkanu i da je očigledno već duže bio pod uticajem ekstremnih nacionalista u Srbiji. List podseća da je Štrahe 2013. bio na koncertu Arkanove udovice Svetlane Ražnatović u Beču i da su srpski mediji preneli da je on poznat po "velikom divljenju" prema Srbima.\nPovezane vesti - ŠTRAHE NA IBICI: U Srbiji sam kao Putin, to je fantastična zemlja\nPredsednica Helsinškog odbora u Srbiji Sonja Biserko smatra da izjave Štrahea idu u prilog srpske vlade koja pokušava da izmeni istoriju i koja nikada nije odustala od nacionalizma.\nVisoki predstavnik međunarodne zajednice u BiH osudio je izjave Štrahea u vezi sa Arkanom, istakavši da sigurno nije bio svestan posledica takve izjave.\n"Treba samo pitati ljude koji su preživeli rat i pogledati relevantne dokaze i dokumentaciju. Oni su kristalno jasni", dodao je on.\nNeimenovani portparol Evropske komisije kazao je da su stavovi EU potpuno jasni po poznati, te da Štrahe očigledno ne zna ko je bio Arkan. "Standard" je preneo da je Arkan već 1070-tih i 1980-tih bio tražen u zapadnoj Evropi za krađe i ubistva, da je bio ličnost koja je važila za ekstremno opasnu.\nPročitajte još - Kako smo rešavali Arkanovo ubistvo...\nNjemu je, dodaje list, očigledno bilo lepo da druge zlostavlja, ubija i siluje, a njegova porodica je imala kontakt sa UDBA koja mu je uvek pomagala. Takođe se navodi da je Arkan bio glavni bos mafije i šef navijača Crvene Zvezde, koji su poznati po spremnosti na nasilje. Tokom rata, ukazuje "Standard", Arkan je sa svojim "Tigrovima" pljačkao na ratištima, proterivao ljude, ubijao i silovao.\nŠtrahe, dodaje list, ne smatra samo Arkana "kul tipom", već je negovao kontakt, očigledno na osnovu ideološke blizine, sa ekstremnim nacionalistima na Balkanu, a kao primer naveden je Milorad Dodik, koji prema dneniku, želi da uništi sopstvenu državu.\n[caption id="attachment_163679" align="alignnone" width="683"] Foto: Ekspres/ Nemanja Jovanović[/caption]\nPovezane vesti - ŠTRAHE ĆE PREŽIVETI SKANDAL: Dobio političke ponude\nPrijateljstvo sa desničarskim ekstremistima na Balkanu prošle godine išla je tako daleko da je dozvolio da kao austrijski vicekancelar bude instrumentalizovan od strane službe. "Standard" s tim u vezi podseća na intervju "Politici" u kojem je Štrahe rekao da je Kosovo deo Srbije, što je suprotno stavu austrijske vlade, ali odgovara stavu Srba.\nList tvrdi da očigledno nije ni bio vođen intervju sa Štraheom, već da je informativne služba MSP, te reči njemu "stavilo u usta". Uz originalni intervju "Politike", u koji je "Standard" imao uvid, nalazi se konverzacija preko mejla u kojima je stajalo "šaljem ti originalni intervju na nemačkom sa Štraheom, koji smo dobili od iz MSP".\n"Očigledno je Štrahe s tim u vezi, za vreme učešća u austrijskoj vladi, bio upravljan od strane stranog ministarstva spoljnih poslova", konstatuje "Standard".\nHajnc Kristijan Štrahe Željko Raćnatović Arkan austrijski standard


Vujović poželio dobrodošlicu Tijanu Bošković: Tijana je najbolji ambasador Bileće i na tome joj neizmjerno hvala - Istok\nVeličanstven doček sinoć su organizovali Bilećani svojoj sugrađanki i najboljoj odbojkašici svijeta Tijani Bošković, koja je otvorila rekonstruisano igralište pored OŠ „Petar II Petrović Njegoš”.\nEmotivnim govorom i sa posebnom zahvalnošću se obratila građanima Bileće, koji su je dočekali na najljepši mogući način, kao i volonterima, koji su učestvovali u rekonstrukciji igrališta.Posebno se zahvalila kompaniji Mocart, koja je u akciji „Sto terena za jednu igru” rekonstruisala ovo sportsko igralište kao i načelniku opštine Bileća, Veselinu Vujoviću i predsjedniku Odbojkaškog saveza Republike Srpske Milutinu Popoviću.\n„Ovo je posebno veče koje piše istoriju Bileće, veče kada se dočekuje Tijana Bošković, najbolja odbojkašica svijeta i najbolji ambasador naše opštine”, izjavio je načelnik opštine Bileća, Veselin Vujović.\nOn se zahvalio kompaniji „Mocart” i svima koji su došli da sa Bilećanima podijele ove srećne trenutke.\n„Posebno hvala Tijani koja ne propušta priliku da sa ponosom kaže da je Bilećanka i što ovaj grad predstavlja u najboljem svjetlu”, dodao je Vujović.\nPosjetioci su imali priliku da pogledaju revijalni meč dva odbojkaška tima, tima Dajane i Tijane Bošković, a meč je sudio njihov otac Ljupko Bošković. Prikazan je i kratak film posvećen Tijani, fotografije iz njenog djetinjstva, kao i obraćanje njenog brata Vuka i njenih drugarica.\nU okviru programa organizovano je i takmičenje „Humanitarni servis”.\nNajuspješniji učesnici su osvojili vrijedne nagrade, a za svaki uspješan servis, kompanija Mocart će donirati novac za liječenje Bilećana Obrada Miloševića i Alekse Buluta.\nSlavlje se upotpunilo vatrometom, fotografisanjem i razgovorima sa najboljom odbojkašicom svijeta.\nIz Javne ustanove „Kulturno sportski centar“- Sportski teren „Tijana Bošković“ obavještavaju javnost da je objekat (novootvoreni sportski teren) pod video nadzorom. U obavještenju se navodi ... Read More\nOsnivačka skupština Sportskog udruženja “Biciklistički klub Hercegovac” biće održana 27. septembra 2021. godine sa početkom u 19:00 časova u prostorijama Udruženja građana “Eho” u Domu ... Read More\nNEWER POSTVanredno stanje zbog nestašice životnih namirnica\nOLDER POSTŠta su Dodiku pisali aktivisti SNSD-a iz Foče?


Uvode se platni razredi tokom 2020. - Zelena učionica\nRužić očekuje da novi platni razredi ili platne grupe budu uvedeni tokom iduće godine\n“Ovu godinu ćemo iskoristiti za novi ciklus razgovora sa sindikatima koji su pozvani da u dijalogu sa vladom i resornim ministrima dođu do finog nijansiranja koje je potrebno kako bi se primenio novi sistem platnih razreda”, rekao je Ružić na 26. sednici Koordinacione komisije za inspekcijski nadzor.\n“Bili smo blizu da već od 1. januara ove godine primenimo novi sistem u kome će se pravi način vrednovati rad službenika u javnim službama”, naveo je ministar.\n“Ustanovljeno je da treba da zaposlimo nova 1.272 inspektora u različitim inspekcijama i to očekujemo da se uradi etapno u sledeće tri godine”, rekao je Ružić.\n“Zato smo dali mogućnost da se do 20 odsto poveća plata inspektora u skladu sa učinkom. Pre dve ili tri nedelje vlada je donela uredbu koja je omogućila da inspektori na republičkom nivou koji ispunjavaju zakonom propisane uslove steknu zvanje samostalnog savetnika i dobiju veći koeficijent, a samim time će im se i plata povećati i iznositi 60–70.000 dinara”, rekao je Ružić.\nPLATNI RAZREDI I ZAPOSLENOST U DRŽAVNOM SEKTORU SRBIJE: OD NEDOVRŠENE REFORME DO ODRŽIVOG\nO prosveti čitajte od 15. strane


USAID Projekat vladavine prava je u saradnji sa Udruženjem sudijskih i tužilačkih pomoćnika sproveo istraživanje stavova sudijskih pomoćnika o njihovom položaju i uslovima rada. Istraživanje, izrađeno na osnovu 401 upitnika (reprezentativni uzorak koji pokriva oko 30% od ukupnog broja sudijskih pomoćnika), značajno je za ocenu trenutnog položaja sudijskih pomoćnika u pravosudnom sistemu Republike Srbije iz njihove lične i profesionalne perspektive. Odgovori ispitanika ukazuju na potrebu da se status sudijskih pomoćnika bolje definiše, te da se poveća nadoknada za njihov rad u skladu sa poslom koji obavljaju. Takođe rezultati istraživanja nedvosmisleno upućuju na potrebu da se sudijski pomoćnici izmeste iz redova državnih službenika i integrišu u pravosuđe.\nZaključci istraživanja poslužiće za dalje oblikovanje aktivnosti Projekta na unapređenju zakonskog okvira koji reguliše položaj i dužnosti sudijskih pomoćnika, te sprovođenje obuke i drugih aktvnosti koje će doprineti da uloga ove pravosudne profesije bude prepoznata na adekvatan način kako od stručne javnosti tako i od građana.


Nema mesta za sve - Kojih stranaca će Milojević morati da se odrekne u derbiju? - Sportske.net\nNeće biti lako doneti ovu odluku.\nVučelić i Terzić složni sa Kokezom! A znate li ko je još prisustvovao sastanku?Terzić i Vučelić na sastanku pred derbiZvezdi kazna od UEFA, bez podrške!Derbi bez Zvezdine uzdaniceLinglong Super liga - "Večiti derbi", pa sve ostalo...\nCrvenu zvezdu već u nedelju očekuje jedna od najvažnijih utakmica u borbi za odbranu titule, s obzirom da već ima četiri boda prednosti u odnosu na Partizan, pa bi ta prednost mogla da se uveća i na sedam bodova razlike ukoliko crveno-beli trijumfuju u Humskoj, u 161. večitom derbiju.\nS obzirom da na proleće nema podele bodova, ta prednost bi za Zvezdu bila još značajnija, a naravno, Partizan s druge strane želi da trijumfom pred svojim navijačima vrati neizvesnost u trci sa najvećim rivalom.\nOno što je za sada jasno, to je da Crvena zvezda neće biti kompletna, levi bek Milan Rodić će zbog povrede propustiti i ovu utakmicu, ali trener Milojević ima i drugih problema.\nNaime, u Linglong Superligi ne može na teren da izvede više od četvorice stranaca, pa će biti zanimljivo videti koji stranci će biti ''precrtani''.\nZa kapitena Marka Marina nema dileme, on će sigurno biti u startnoj postavi, uz njega najverovatnije i Španac Hoze Kanjas, a s obzirom na situaciju sa Rodićem, mogao bi se očekivati i Brazilac Žander. Ostaje još jedno mesto koje bi popunio Mateo Garsija, koji se ekspresno pokazao kao veliko Zvezdino pojačanje.\nU tom slučaju bi prekobrojni bili Ričmond Boaći, Tomane, Van la Para, ali možda neko od njih ipak bude u timu umesto Žandera.\nPartizan nema tih problema, trener Savo Milošević može nesmetano da računa na ofanzivni kvartet Natho-Suma-Asano-Sadik.


U PRIPREMI ZAKON KOJI ĆE REGULISATI RAD AGENCIJA ZA PRIVREMENO ZAPOŠLJAVANJE: Jedan od zahteva sindikata je da se krug delatnosti u kojima ne može biti agencijskog zapošljavanja proširi\nVeliki broj državnih preduzeća zapošljava radnike na privremeno-povremenim poslovima preko ćerki-firmi, omladinskih zadruga i privatnih agencija za zapošljavanje. Istraživanje pokazuje da ni zakonom, koji bi ovu oblast trebalo da reguliše, državnim preduzećima ovaj vid zapošljavanja neće biti ograničen.\nDržavna preduzeća na ovaj način nekažnjeno izbegavaju zabranu zapošljavanja, dok su angažovani radnici potpuno obespravljeni. Aktuelna zakonska regulativa takav način angažmana radnika niti dozvoljava niti zabranjuje zbog čega je već dve godine u pripremi zakon o radu preko agencija za privremeno zapošljavanje.\nMeđutim, u Nacrtu tog dokumenta problem izbegavanja zabrane zapošljavanja u državnim preduzećima preko agencija za rad na lizing se ne pominje. Takođe, broj tako angažovanih radnika u javnim preduzećima ni na koji način neće biti ograničen, iako su sindikati insistirali baš na tom ograničenju.\nZoran Ristić, predstavnik sindikata Nezavisnost u Radnoj grupi za izradu zakona, kaže za da je upravo zahtev sindikata da se broj agencijskih radnika u javnim preduzećima ograniči na 10 posto, bio problem za nadležno Ministarstvo za rad.\n"Ključni kamen spoticanja je to što smo tražili da se u javnim preduzećima u kojima je najviše zloupotreba definiše procenat radnika koji mogu biti angažovani preko agencija. Međutim, u Ministarstvu tvrde da to nije dobar predlog", kaže Ristić.\nPrethodni ministar za rad je još 2015. godine izjavio da je njegova najveća greška to što zakonski nije rešen status radnika na lizing. Međutim, skoro tri godine kasnije, rad na lizing i dalje lebdi u pravnom vakuumu.\nRast broja agencija za privremeno zapošljavanje poklapa se s donošenjem Zakona o radu ("Sl. glasnik RS", br. 24/2005, 61/2005, 54/2009, 32/2013, 75/2014, 13/2017 - odluka US i 113/2017) 2014. godine koji olakšava otpuštanje zaposlenih, ali i s Vladinom zabranom zapošljavanja u javnom sektoru, koja je doneta u decembru 2013. godine. Zabrana je isticala krajem 2017. godine, međutim, ona je zbog "izuzetnih ekonomskih rezultata", kako su naveli u Vladi, produžena do kraja 2018. godine.\nUpravo koristeći usluge posredničkih agencija, državna preduzeća izbegavaju da prijave te radnike kao stalno zaposlene, pa se postavlja pitanje da li je upravo to razlog što se uporno odlaže donošenje zakona i uređenje ove oblasti.\nNa pitanje zbog čega iznajmljivanje radnika preko agencija nije uvedeno u zakonske okvire čak tri godine od najave da će to biti učinjeno, sadašnji ministar za rad i socijalna pitanja Zoran Đorđević je rekao da je upoznat s tim problemom, ističući da očekuje da zakon bude donet tokom ove godine.\n"Da li nama treba taj zakon – treba nam. Znam da postoji velika zloupotreba i zbog nepostojanja zakona postoje agencije koje simuliraju lizing radi zloupotrebe zbog čega poslodavci, s obzirom na to da nema zakonskog limita, pokušavaju da radnike na taj način angažuju u što većem broju. Predočeno mi je na Socijalno-ekonomskom savetu da neke kompanije pokazuju tu intenciju. Mi moramo to da sprečimo, jer ako budemo pustili da to ide bez kontrole ugrozićemo prava radnika", rekao je Đorđević.\nS druge strane, Ristić ističe da se Radna grupa od jula i formiranja nove vlade sastala samo jednom.\n"Pomaka je bilo do 26. juna. Posle toga smo imali samo jedan sastanak i to 18. oktobra. Postoji nekoliko spornih članova zakona koje treba definisati", istakao je Ristić.\nPrema njegovim rečima, jedan od najvažnijih je zahtev sindikata da se krug delatnosti u kojima ne može biti agencijskog zapošljavanja proširi.\n"Na poslovima gde je povećan rizik ne bi trebalo da bude radnika na lizing. Takođe, lekar ili radnik u prosveti ne bi trebalo da bude angažovan preko agencije, posebno što se tu radi o privremenim poslovima. Zamislite da vas operiše lekar na lizing", objašnjava Ristić.\nDa je zaobilaženje zabrane zapošljavanja jedna od usluga koje nude, agencije za posredovanje u zapošljavanju ni ne kriju. Na svojim zvaničnim sajtovima, agencije nude usluge "outstaffing-a" čija je funkcija da kompanija angažuje radnike, a da se oni zvanično ne računaju kao zaposleni u toj kompaniji.\n"Klijent identifikuje i regrutuje osoblje, ali formalno zapošljavanje se vrši preko agencije. Kada firma identifikuje pojedince koje želi na platnom spisku, agencija angažuje to osoblje kako bi obezbedila radni odnos i minimalne obaveze u vezi sa zaposlenjem", navodi se na sajtu jedne od agencija.\nOvim mehanizmom se "zarade zaposlenih" prebacuju na "troškove usluga", čime se fiktivno prikazuje manji trošak za zaposlene.\nPrema tvrdnjama sindikata i pisanju medija, radnike na lizing koriste EPS, Telekom, Srbijagas, JP Vodovod i kanalizacija, JP Gradska čistoća, Aerodrom Nikola Tesla i druga državna i komunalna preduzeća.\nTrenutno radnici na lizing nemaju pravo na bolovanje, godišnji odmor, topli obrok, sindikalno organizovanje ili kolektivni ugovor, a istovremeno su manje plaćeni od stalno zaposlenih radnika. Ovakvo angažovanje radnika, umesto zakonski dozvoljenih 120 dana, često traje i po nekoliko godina.\nIpak, prema radnoj verziji zakona o agencijskom zapošljavanju radnici angažovani preko agencija više neće raditi po ugovorima o privremenim i povremenim poslovima, već će imati ugovore o radu i jednake uslove rada kao zaposleni u firmi u kojoj rade. Međutim, s obzirom da nacrt još uvek nije ni blizu javne rasprave, ostaje otvoreno kakav će biti sadržaj zakona koji će, kako je najavio ministar Đorđević, tokom ove godine biti usvojen.\nRadna verzija zakona ne obuhvata omladinske zadruge koje po zakonu smeju da zapošljavaju samo osobe do 30 godina. Ristić ističe da to otvara prostor za zloupotrebu s obzirom na to da agencije mogu da pređu u zadruge kako bi mogle da nastave sa dosadašnjom praksom ugovora o privremeno-povremenim poslovima kojima se radnicima ne garantuju pravo na bolovanje ni godišnji odmor.\n"Nacrtom se ne obuhvataju omladinske i studentske zadruge i postoji opasnost da će se agencije samo preseliti u drugu sferu čime će izbeći sve zakonske obaveze", kaže Ristić.\nIzvor: Vebsajt Insajder, Saša Dragojlo, 05.01.2018.


Skupština slobodne Srbije: Kapetan Dragan je pod zaštitom Aleksandra Vučića – Skupština slobodne Srbije\nTražimo i od vlasti da oštro osude deljenje inkrimisanih majica i najavu Vasiljkovića da će pokrenuti peticiju za oslobađanje Jovanovića, jer ćemo u suprotnom biti uvereni da upravo ona stoji iza Kapetana Dragana i da se preko njega sveti pokojnom premijeru Zoranu Đinđiću, koji simbolizuje politiku koja je potpuno suprotna politici Srpske napredne stranke.\nUkazujemo da je paravojni „heroj“ Dragan Vasiljković produkt nacionalističke ideologije Slobodana Miloševića, Vojislava Šešelja i Aleksandra Vučića, i da danas u Srbiji uživa zaštitu i punu podršku naprednjačke vlasti, što se vidi i po njegovom čestom gostovanju na televizijama pod kontrolom Vučićevog režima.\nSumnjamo da je ova akcija Dragana Vasiljkovića naprednjački probni balon, odnosno najava mogućeg amnestiranja i puštanja iz zatvora osuđenih za ubistvo Đinđića, koji su imali bliske odnose sa nekadašnjim vrhom Srpske radikalne stranke, iz koje je nastala danas vladajuća Srpska napredna stranka.\nJoš jednom žalimo zbog toga što nikada nije razjašnjena politička pozadina Đinđićeve likvidacije ubistva, jer bi nas možda to razjašnjenje odvelo i do onih koji danas bahato vladaju Srbijom, ponižavajući njene građane.\nDa je otkrivena politička pozadina Đinđićevog ubistva, možda bi neki od sadašnjih vladara Srbije bili u zatvoru zajedno sa Zvezdanom Jovanovićem i Miloradom Ulemekom Legijom.


FORD U PROBLEMU: Povlače više od milion vozila sa ulica | Ekspres.net\nABU DHABI, UAE - NOV 26, 2016: Ford company logo on a car illuminated at night\nFord povlači više o 1,2 miliona vozila u Americi zbog problema sa vešanjem koje bi, kako kažu u komapniji, moglo da utiče na upravljivost automobila.\nOvo povlačenje, za koje se procenjuje da će fabriku koštati oko 180 miliona dolara, odnosi se na SUV modele “ford eksplorer” koji su proizvedeni u fabrici u Čikagu između 2010. i 2017. godine.\nFord je saopštio da je jedan kupac prjavio kako je svojim vozilom udario u ivičnjak nakon što mu je otpao deo zadnjeg vešanja. Na sreću, čovek je prošao bez povreda.\nAACHEN, GERMANY APRIL, 2017: Ford logo on a company building. The Ford Motor Company is an American multinational automaker headquartered in Dearborn, Michigan\n“Pucanje spojnica značajno umanjuje kontrolu upravljanja i samim tim povećava rizik od udesa.”, kažu u kompaniji.\nOsim tih 1,2 miliona vozila u SAD, biće povučeno još 28.000 vozila u Kanadi, kao i jedan SUV u Meksiku.\nFordovi dileri zameniće spojnice na zadnjim vešanjima na svim spornim vozilima.\nNezavisno od toga, Ford povlači još oko 123.000 vozila F-150 zbog problema sa prenosom kalibracije, iako još nije prijavljen nijedan slučaj nesreće ili povrede koji bi mogao da bude posledica ovog problema.\nPovezane vesti – ISTORIJSKI SKOK: Evropsko tržište marketinga vredi više od 55 milijardi evra\nKanada je, takođe, povukla još 12.000 vozila tipa “taurus” “flex”, “Lincoln MKS” i “Licoln MKT”, proizvedenih između 2009. i 2017. godine zbog istog problema sa spojnicom zadnjeg vešanja.\nOvo nije prvi problem zbog kojeg je Ford ove godine morao da povlači vozila. Početkom januara, naime, Ford je povukao 953.000 automobila širom sveta kako bi im bili zamenjeni sistemi za naduvavanje Takatinih vazdušnih jastuka, zbog opasnosti od eksplozije.\nOvaj opoziv obuhvatio je 782.000 vozila u SAD i jedno je od najvećih povlačenja u istoriji.\nPovlačenje je obuhvatilo Fordove modele “edge”, “ranger”, “fusion” i “mustang”, zatim “Lincoln MKX” i “MKZ”, kao i “mercury milan”.\nAutomobili su proizvedeni u periodu od 2010. do 2014. godine.\nZbog problema sa inflatorima vazdušnih jastuka Takata u svetu su zabeležena čak 23 smrtna slučaja.\nTakata koristi amonijum nitrat da bi stvorio eksploziju kako bi napumpao vazdušne jastuke. Vremenom se, međutim, taj sistem može pokvariti zbog vrućine i vlage i eksplodirati sa previše sile, razarajući metalni kanister dizajniran da zadrži eksploziju.\nU 2014. godini Ford je povukao oko 1,1 milion “eksplorera” u Sverenoj Americi zbog problema koji su mogli da dovedu do otkazivanja servo uređaja na upravljaču.\nTESLA U PLAMENU: Kompanija unapređuje softver zbog nesreća MAZDA U PROBLEMU: Povučeno više od 3000 vozila FERARI ZVERI: Dva nova superautomobila predstavljena na izložbi PAD CENA NAFTE: Uvoznici dobitnici, a izvoznici gubitnici !


KASIPOVIĆ RAZGOVARAO SA NOSIOCIMA PRAVOSUDNIH FUNKCIJA | SRNA\nKASIPOVIĆ RAZGOVARAO SA NOSIOCIMA PRAVOSUDNIH FUNKCIJA\nBANjALUKA, 16. OKTOBRA /SRNA/ - Ministar pravde Republike Srpske Anton Kasipović informisao je danas u Istočnom Sarajevu nosioce pravosudnih funkcija sa područja Sarajevsko-romanijske regije o pripremi zakona o izmjenama i dopunama Krivičnog zakonika Republike Srpske.\nKasipović je nosioce pravosudnih funkcija informisao i o pripremi zakona o suđenju u razumnom roku i zakona o izmjenama i dopunama Zakona o krivičnom postupku, saopšteno je iz Ministarstva pravde Republike Srpske.\nNa sastanku je razgovarano o radu pravosudnih institucija sa područja Istočnog Sarajeva, materijalnom položaju i ažurnosti sudova, a analizirani su i rezultati rada u ovoj godini.\nBilo je riječi i o platama i drugim naknadama zaposlenih, kao i nastojanjima Vlade Republike Srpske da bude poboljšan materijali položaj zaposlenih u pravosuđu.\nSastanku su prisustvovali predsjednici Okružnog suda, Okružnog privrednog suda i Osnovnog suda, glavni tužilac Okružnog javnog tužilaštva i direktor Kazneno-popravnog zavoda u Istočnom Sarajevu, te predsjednik Osnovnog suda na Sokocu.


CGO objavio izvještaj o stanju medija: Nijedan od najtežih slučajeva napada na novinare nije riješen - Vijesti | Radio Televizija Budva - Budva Crna Gora\nU Crnoj Gori prošle godine smanjen je broj napada na novinare, ali i dalje nije rasvijetljen nijedan od najtežih ranijih slučajeva, navodi se u izvještaju "Mediji u Crnoj Gori – između zagrljaja vlasti i borbe za profesiju", koji je pripremio Centar za građansko obrazovanje (CGO).\nIz CGO-a su kazali da je fokus izvještaja na ključnim problemima crnogorske medijske scene od otvorene cenzure odnosno slučajeva napada na novinare i načina njihovog procesuiranja.\nIz te nevladine organizacije naveli su da je fokus izvještaja i na održivosti medija i njihovog pristupa sredstvima iz Budžeta, funkcionalnosti samoregulatornih tijela i regulatora, do javnog medijskog servisa Radio Televizije Crne Gore (RTCG) nakon, kako su rekli, nezakonite promjene upravljačke i uređivačke strukture, uz niz pratećih preporuka.\n"Broj napada na novinare smanjen je uprošloj godini, ali i dalje nije rasvijetljen nijedan od najtežih ranijih slučajeva, poput ubistva suvlasnika, direktora i glavnog urednika dnevnika Dan, Duška Jovanovića, pokušaja ubistva novinara dnevnika Vijesti i nedjeljnika Monitora Tufika Softića i Olivere Lakić", navodi se u Izvještaju.\nUkazuje se da većina od 92 slučaja napada na novinare i imovinu medija u Crnoj Gori, od 2004. do kraja prošle godine, nikada nije dobila odgovarajući epilog.\n"Primjetne su i određene akcije i najave policije pred objavljivanje godišnjeg izvještaja Evropske komisije za Crnu Goru, ali bez konačnih ishoda kad je riječ o procesuiranju ovih slučajeva", kazali su iz CGO-a.\nPrema njihovim riječima, to ukazuje da nadležne institucije ne rade odgovorno ni profesionalno, dominantno zbog političkih ograničenja.\nOcjenjuje se da je neophodno ozbiljno i značajno produbljivanje napora i intenziviranje istraga slučajeva napada na novinare i imovinu medija uz konkretne i mjerljive rezultate koji podrazumijevaju i otkrivanje nalagodavaca.\nIz CGO-a su kazali da se prikrivena cenzura ogleda kroz manje vidljive, ali opasne forme pritiska i primjenjuje se prvenstveno kroz politizovanu, diskrecionu i netransparentnu raspodjelu javnih fondova, subvencija i pratećih olakšica medijima.\nNavodi se da Istraživanja CGO-a, dokazuju da je finansiranje medija iz javnih fondova, kroz najrazličitije oblike, u direktnoj vezi sa tim koliko povoljno ili kritički medijske kuće izvještavaju o vladinim odlukama i aktivnostima, pri čemu oni koji podržavaju vladajuću strukturu dobijaju najveći dio sredstava, dok su ostali uskraćeni za novac iz Budžeta.\nU Izvještaju se ukazuje da samoregulacija u Crnoj Gori još nije funkcionalna što za posljedicu ima česta kršenja Kodeksa novinara.\nOcjenjuje se da su Individualni samoregulatori pokazali veći stepen posvećenosti i profesionalizma nego "vlastima bliži Medijski samoregulatorni savjet (MSS)".\n"Zato se u preporukama izvještaja naglašava značaj prekida privilegovane podrške vlasti MSS-u uz ocjenu da je to kontraproduktivno za čitav sistem samoregulacije", kazali su iz CGo-a.\nU tom segmentu, napominje se da je neophodno promijeniti i odredbe Prijedloga Zakona o medija kako bi se funkcionalno uvažila pluralnost i autonomnost rada samoregulatornih tijela uz podsticanje samih medija da ulažu u ovu oblast a bez pokušaja da se samoregulacija kroz budžetsko finansiranje pretvori u koregulaciju ili regulaciju.\nNavodi se da Agencija za elektronske medije (AEM), kao regulator, do sada nije dosljedno poštovala Zakon o elektronskim medijima, što je rezultiralo izostankom primjene adekvatnih mjera, uključujući i krajnju mjeru - oduzimanje odobrenja za rad onima koji su drastično ili kontinuirano kršili Zakon.\nU Izvještaju se navodi da "partijsko zauzimanje" RTCG predstavlja najdirektniju demonstraciju političkog pritiska na medije u posljednje četiri godine, a kao takvo je notirano i u relevantnim međunarodnim izvještajima.\n"Savjet RTCG je „očišćen“ od nepodobnih članova iz civilnog društva, a nezakonite smjene rukovodstva i uredništva su dokazane i pravosnažnim sudskim odlukama", kaže se u Izvještaju.\nIz CGO su kazali da je posljedično, "današnji RTCG zatvoren za argumentovana, drugačija i kritička mišljenja, uz povremena simuliranja te drugosti kroz već prepoznate i nove snage među “igračima” vladajuće partije".\nU tom kontekstu se predlažu izmjene postojećeg Prijedloga Zakon o RTCG u smislu obezbijeđenja finansijske i uređivačke nezavisnosti RTCG i upravljačkih organa Javnog servisa.\n"A posebno kroz šire nadležnosti Savjeta RTCG, kao i strukturu, način izbora, imenovanja i razriješenja članova Savjeta, ali i jačanje programske i finansijske transparentnosti rada RTCG i odgovornosti generalnog direktora RTCG", navode iz CGO-a.


Novi Sad, 9. septembar 2015. – U okviru Međunarodnog sajma privrede u Celju, na štandu Pokrajinskog sekretarijata za privredu, zapošljavanje i ravnopravnost polova, ove godine se predstavlja objedinjenim nastupom 28 koizlagača iz AP Vojvodine, najšireg spektra delatnosti, počev od poljoprivrede i prehrambene industrije, preko industrije građevinskog materijala, drvne, metalske i hemijske industrije, proizvodnje sapuna, proizvoda od gume, proizvoda za sanitarije, plastičarske proizvodnje, proizvodnje obuće i vreća. Ovo je deseti jubilarni nastup vojvođanske privrede na Celjskom sajmu, a karakteriše ga masovnost kao i ranijih godina, na kome je do sada, uz podršku Sekretarijata, svoje proizvode izlagalo preko 230 kompanija.\nKao i prethodnih godina, izlagače u Celju i ove godine očekuje intenzivna poslovna aktivnost na štandu Vojvodine. Zaključenje novih ugovora predstavlja krunu poslovne politike i saradnje preduzetnika, što predstavlja i krajnji cilj izlaganja na ovogodišnjem Celjskom sajmu, koji se održava od 8. do 13. septembra 2015. godine.\nPrivlačnost slovenačkog tržišta za proizvođače iz Srbije, uspostavljanje poslovne saradnje na višem nivou kroz ulaganja srpke privrede na slovenačko tržište i slovenačkih investitora u Vojvodinu, osnovni su pokretački faktori i motivacija domaćim preduzetnicima. Podaci o robnoj razmeni Vojvodine sa Slovenijom, čak i u godinama kada su posledice svetske ekonomske krize još uvek evidentne, daju osnova za ovakav optimizam.\nNakon otvaranja Sajma, predsednik Vlade Republike Slovenije Miroslav Cerar, posetio je štand AP Vojvodine, te razgovarao sa izlagačima iz pokrajine.\nPotpredsednik Pokrajinske vlade i pokrajinski sekretar za privredu, zapošljavanje i ravnopravnost polova Miroslav Vasin prisustvovaće tradicionalnom obeležavanju dana Vojvodine, u petak, 11. septembra 2015. godine, koji će biti organizovan na štandu Sekretarijata, a u prisustvu brojnih domaćih i inostranih preduzetnika, predstavnika privrednih komora, organizacija i institucija.


Srbija - Udruženje Srba iz BiH : Nelegalan istup Komšića u UN predstavlja uznemiravanje javnosti - Glas Srpske\nSrbija - Udruženje Srba iz BiH : Nelegalan istup Komšića u UN predstavlja uznemiravanje javnosti\nBEOGRAD - Udruženje Srba iz BiH u Srbiji istup predsjedavajućeg Predsjedništva BiH Željka Komšića pred Generalnom skupštinom UN, u kojem optužuje Srbe i Srbiju za pretenzije u regionu, smatra nelegalnim i uznemiravanjem javnosti neistinama pred cijelim svijetom.\n"Zapanjeni smo pristrasnom retorikom Komšića, koja provocira Srbe, u njegovom istupu u UN", navodi se u saopštenju ovog udruženja. Ovo udruženje ističe da Komšić optužuje Srbe za pretenzije u regionu. "Patološka opsjednutost srpskim svijetom se s pravom može nazvati kompleksom mlađeg brata.\nSrbija se proziva da želi nešto od nekoga u regionu, a svima upravo ona nesebično daje i pruža", dodaje se u tekstu. Raspad Jugoslavije su, ocjenjuje ovo udruženje, najviše željeli Bošnjaci i Hrvati, jer su bili zastupnici mišljenja da je to "velikosrpska ideja".\n"Danas 30 godina posle, hoće da uspostave što su imali, ali revizijom odnosa, to jeste da su Srbi krivci civilizacijskog ponora na ovim prostorima", dodaje Udruženje Srba iz BiH u Srbiji u saopštenju. Predsjedavajući Predsjedništva BiH Željko Komšić direktno je u govoru pred Generalnom skupštinom UN u Njujorku optužio Hrvatsku i Srbiju za nastavak ratnih politika prisvajanja dijelova BiH.\nSrpski član Predsjedništva BiH Milorad Dodik ranije je saopštio da je Komšić samovoljno otišao u Njujork na sjednicu Generalne skupštine UN, bez odluke Predsjedništva, da je tamo u privatnoj posjeti i da ne može da predstavlja BiH, kao i da je o tome obavijestio Generalnog sekretara UN.


Početak/Politika/Skupština grada usvojila izveštaj gradonačelnice i planove za narednu godinu\nGradonačelnica Niša Dragana Sotirovski podnela je danas odbornicima niškog parlamenta izveštaj o svom radu i radu Gradskog veća u 2021. godini, a odbornici opozicije su u to vreme bili van skupštinske sale u znak protesta što je „izveštaj dostavljen Skupštini u minut do dvanaest“, odnosno neposredno pred početak skupštinskog zasedanja.\nSotirovski je kazala u izveštaju da je u dosadašnjem radu najponosnija na tim ljudi koji je okružuje, a kako je najavila, narednu godinu će u Nišu obeležiti izgradnja akva parka i industrijskih zona „Sever 1“ i „Sever 2“.\n„Nema oblasti koju moj tim i ja nismo pokrili za proteklih 16 meseci. Uspeli smo da promenimo neke odluke koje su, verovali ili ne, stare više od 30 ili 40 godina“, istakla je Sotirovski.\nPrema njenim rečima, godinu koja je na izmaku obeleželo je to što je grad od jedne glomazne uprave napravio šest manjih uprava koje bolje rade – ali ne još dovoljno dobro da bi gradjani bili zadovoljni.\n„Neophodna je transparentnost, otvorenost i bolja tehnika. Naredne godine otvorićemo jedinstveno upravno mesto gde će gradjani na jednom mestu moći da dobiju sve što im je od dokumenata potrebno“, kazala je Sotirovski.\nKako je navela, izgradnja akva-parka trebalo bi da bude investicija koja će dati „zamajac“ za razvoj Niša i Niške Banje.\n„Sutradan ukoliko ne budemo umeli da gazdujemo tim zdanjem možemo da ga prodamo, izdamo ili udjemo sa nekim u javno-privatno partnerstvo. Važno je da imamo nešto opipljivo, a to će biti upravo akva-park“, rekla je Sotirovski.\nNajavila je da će grad zajedno sa državom raditi na izgradnji industrijskih zona „Sever 1“ i „Sever 2“ površine 200 hektara, kako bi investitori koji dodju u Niš imali spremnu lokaciju za gradnju.\nIzlazak opozicionih odbornika iz Skupštinske sale u vreme dok je podnosila izveštaj, Sotirovski je ocenila kao da ih je „bolelo to što u izvšetaju piše, kao i ti rezultati“.\n„Na žalost, posledice mnogih stvari koje mi sada radimo i koje trpe gradjani, dolaze upravo iz perioda kada su oni bili na vlasti. Pokazala sam danas opoziciji pokazala da smo samo za tužbe za ulice izgradjene bez dozvole od 2012. godine do sada platili 550 miliona dinara“, kazala je gradonačelnica Niša.\nPrema njenim rečima, podaci državnog revizora govore da je grad bio zadužen za eksproprijaciju zemljišta pre 2012. godine za oko pet milijardi dinara.\nOdbornik opozicione odborničke grupe „Niš moj grad“ Miodrag Stanković rekao je da je četvoro opozicionih odobrnika napustilo salu jer su izveštaj gradonačelnice dobili 12 minuta pre početka skupštinskog zasedanja.\n„Mejl sa izveštajem dostavljen nam je u 8.48 časova, a sednica je počela u devet časova. Glasali smo protiv jer su rezultati očajni, rezultati su nula. To je verovatno i bio razlog zbog čega smo mi dobili materijal u ‘minut do 12′“, kazao je Stanković.\nOn je naveo da je rebalans bužeta, koji je usvojen na današnjoj sednici, pokazao da je grad Niš u očajnom stanju – da je sve manje radnih mesta, da su porezi sve veći i da vlast nema viziju na koji način grad treba da funkcioniše.\nOdbornik iste odborničke grupe Branislav Jovanović rekao je da na jučerašnjem sastanku šefova odborničkih grupa nije bilo najave da će odbornicima biti dostavljen izveštaj gradonačelnice i da će dnevni red biti proširen tom tačkom.\nJovanović je kazao da u izveštaju nema ni reči o kreditnom zaduženju grada i gradskih preduzeća, a zaduženje je, kako je kazao, nikad veće.\n„Javna gradska preduzeća duguju oko 1,4 milijarde dinara, a grad duguje 840 miliona, odnosno njihov ukupan dug je 2,2 milijarde. Sa otplaćenim dugom Gorice od 700 miliona dinara, dugovi su oko tri milijarde, a to je više od svih investicija u gradu“, izjavio je Jovanović.\nPredsednik Skupštine grada Niša Boban Džunić rekao je da izveštaj gradonačelnice jeste dostavljen po hitnom postupku i uvršćen u dnevni red neposredno pre skupštinskog zasednja, ali da poslovnik o radu Skupštine to dozvoljava.\nOdbornici Skupštine grada Niša na današnjem zasedanju usvojili su, osim izveštaja o radu Gradskog veća i gradonačelnice, rebalans budžeta grada za 2021. godinu i planove rada gradskih preduzeća i ustanova za 2022. godinu.\nBudžet grada je trećim po redu rebalansom smanjen za 100 miliona dinara i sada iznosi 11,7 milijardi dinara.\nUmanjenje je usledilo zbog manjih prihoda od poreza na dohodak, poreza na imovinu i poreza na dobra, ali i zbog odustajanja od pojedinih troškova.\nDragana Sotirovski izveštaj Skupština Grada


Policija u svetu zaostaje za organizovanim kriminalom\nMeđunarodne kriminalne grupe jačaju zbog korišćenja tehnologije, boljeg međusobnog povezivanja i zloupotrebe nedovoljne koordinacije policije različitih zemalja, recceno je na današnjoj konferenciji Interpola i Ujedinjenih nacija.\nUčesnici skupa upozorili su da se razmena informacija mora što pre povećati u borbi protiv kriminalaca koji su sve češće u dosluhu sa terorističkim organizacijama kao što je Al Kaida.\n"Pošteno je reći da su kriminalci ispred države u korišćenju naprednih oruđa globalizacije, kao što su međunarodna putovanja, bankarstvo i trgovina", rekao je zamenik američkog državnog tužioca Dejvid Ogden.\nOrganizovani kriminal, prema nekim procenama, dostiže 15 odsto ukupnog bruto domaćeg proizvoda u svetu, rekao je Ogden.\nInterpol, čije je sedište u francuskom gradu Lionu, osnovan je 1923. godine i predstavlja najveću međunarodnu policijsku organizaciju sa\n187 zemalja članica.\nInterpol zaostaje za kriminalcima zbog nedovoljne saradnje država članica, što je delimično posledica korumpiranosti policije u mnogim zemljama, pa se zbog sumnjive reputacije druge zemlje ustežu da s njima podele informacije.\nČesto se, zbog surevnjivosti različitih službi, informacije ne razmenjuju ni u okviru jedne zemlje, rečeno je na konferenciji.


Florida Miami Condos\nOkrug Majami sa njegovim širim gradskim područjem, broji više od pet miliona stanovnika. Veliki porast broja stanovnika poslednjih godina je rezultat unutrašnjh migracija u Sjedinjenim Američkim Državama, ali i emigracije iz latinoameričkih zemalja, Azije, Rusije i Evrope. Važnost regije kao međunarodnog finansijskog i kulturnog središta podigla je Majami do statusa svetske metropole i najznačajnijeg poslovnog središta jugoistočne Amerike.\nU Majamiju je posebno interesantno i veoma živo tržište nekretnina, koje nudi široku paletu mogućnosti za investiranje u nekretnine čija je cena često niža od cene na koje smo navikli u našem okruženju, naročito kada govorimo o stanovima. Moramo samo napomenuti da, za razliku od stanova u našem regionu, koji u principu nude samo unutrašnji prostor samog stana, američki stanovi, odnosno kondominijumi, nude veliki broj dodatnih sadržaja u sklopu svake stambene zgrade, kao što su: parking mesta, recepcija, obezbedjenje, bazen, fitnes, zajedničke prostorije za druženja itd. Upravo zbog ove činjenice, kupovina nekretnine na Floridi, u konkretnom slučaju stana u Majamiju, je odlična odluka, jer je jeftina, funkcionalna, konstantno joj raste vrednost, može se lako iznajmljivati i samim tim i zaraditi.\nUpravo zbog toga smo, za područje atlanske obale Floride, otpočeli saradnju sa svetski poznatom agencijom za promet nekretnina, "Keller Williams", koja ima preko 790 kancelarija širom celoga sveta i 134.000 agenata koji rade za nju. Interese naših klijenata će zastupati g. Goran Jovanović, član Upravnog odbora kompanije i jedan od njihovih najuspešnijih agenata, čija se kancelarija nalazi u Aventuri, u severnom Majamiju. Za potrebe naše kompanije, a u njihovim prostorijama, dobijate kompletan servis kada je u pitanju kupovina nekretnina na istočnoj obali Floride.\nPozivamo Vas da pogledate celokupnu ponudu nekretnina u ovoj oblasti, direktno iz prve ruke od profesionalnog tima, koji će u svakom momentu biti na raspolaganju da, na našem jeziku, pomogne pri izboru prave nekretnine za Vas. Ponudu pogledajte na:\nInvestiranje u najrazvijeniju oblast Floride\nU Majamiju ste u centru svetskih dešavanja\nPristupačne cene kondominijuma\ncondominijuma u Majamiju


Podrška razvoju u najranijem detinjstvu za svu decu u Beogradu | UNICEF Srbija\nBeograd, 21. april 2017 – Predstavnici svih beogradskih domova zdravlja su prisustvovali sastanku na kojem je predstavljen program „Unapređenje primarne zdravstvene zaštite za podršku razvoju dece u najranijem detinjstvu u Beogradu”. Program se odnosi na unapređenje kvaliteta patronažne, pedijatrijske i službe razvojnih savetovališta, a razvijen u okviru saradnje Ministarstva zdravlja i UNICEF-a.\n„Usluge razvojnih savetovališta u velikoj meri mogu da pomognu da se nadoknade kašnjenja i spreče dugotrajne posledice kod dece koja se suočavaju sa teškoćama u razvoju u najranijem uzrastu. Beograd je glavni i najmnogoljudniji grad. Kao takav, polazna je i ključna tačka u širenju mreže razvojnih savetovališta i jačanju njihovih kapaciteta“, rekla je dr Vesna Knjeginjić, pomoćnica ministra zdravlja, pozivajući sve domove zdravlja u Beogradu na aktivno učešće u ovom programu.\nJelena Zajeganović Jakovljević, rukovoditeljka programa za rani razvoj UNICEF-a istakla je da će nakon današnjeg sastanka ova organizacija zajedno sa Ministarstvom zdravlja i drugim partnerima nastaviti da radi na jačanju kapaciteta beogradskih institucija koje se bave razvojem u najranijem detinjstvu.\n„O značaju ulaganja u rani razvoj možda najbolje govori podatak da od 59 odsto dece kod kojih su uočene određene razvojne poteškoće u devet domova zdravlja sa kojima smo radili u prethodne dve godine, između 49 i 64 odsto, nakon pedijatrijskih i intervencija razvojnih savetovališta, ima poboljšanja u razvojnim domenima. UNICEF će nastaviti da radi na jačanju kapaciteta patronažnih, pedijatrijskih i službi razvojnih savetovališta, kako bi se svakom detetu i njihovim porodicama pružila adekvatna podrška za podsticanje optimalnog razvoja“, istakla je Jelena Zajeganović Jakovljević.\nNa ovom skupu prisutnima su se obratili: Aleksandra Ognjanović iz Sekretarijata za zdravstvo Grada Beograda, Dušanka Matijević, direktorka Gradskog zavoda za javno zdravlje Beograd, Radovan Bogdanović, predsednik Udruženja pedijatara Srbije, Svetlana Mladenović Janković iz Gradskog zavoda za javno zdravlje, kao i Dragana Radivojević iz Doma zdravlja Zemun, gde se nalazi najstarije razvojno savetovalište u Srbiji.\n„Patronažne sestre su jedine koje u kućnom okruženju mogu da sagledaju okolnosti u kojima dete raste, njegov razvoj, psihički status roditelja, i da savetovanjem roditelja doprinesu smanjenju uočenih rizika po dete. U proteklom periodu 90 sestara iz 10 domova zdravlja u Srbiji je inoviralo svoj način rada na zadovoljstvo porodica, a očekujemo da će se isti rezultati postići i u Beogradu“, istakla je Dušanka Matijević, direktorka Gradskog zavoda za javno zdravlje Beograd.\nO saradnji UNICEF-a i Ministarstva zdravlja kroz projekat unapređenja primarne zdravstvene zaštite dece u najranijem uzrastu\nKapaciteti devet razvojnih savetovališta unapređeni su kroz obuke zaposlenih, opremanje nameštajem i kupovinom didaktičkog materijala za procenu i stimulaciju svih razvojnih oblasti i obuku roditelja. Svim ovim aktivnostima stvaraju se savetovališta po meri deteta, u kojima će zdravstveni radnici individualizovani plan i program intervencije za dete sprovoditi u tesnoj saradnji sa vrtićima, i po potrebi centrima za socijalni rad.\nNovi nacionalni vodič za rad patronažnih sestara je u pripremi, a oslanja se na dokumentaciju, protokole, instrumente procene i veštine stečene i unapređene tokom programa saradnje UNICEF-a i Ministarstva zdravlja. Kao rezultat rada pedijatara i patronažnih sestara poboljšavaju se interakcije roditelja i dece, uspostavljaju se prakse odgovornog hranjenja, uspostavlja se sigurna i stimulativna porodična sredina. Uočava se korišćenje uzrasno odgovarajućeg materijala za igru, kao i korišćenje nenasilnih metoda disciplinovanja.\nUpdated: 21 априла 2017